BN, PH Kedah bentuk Majlis Pimpinan Perpaduan hadapi PRN

ALOR SETAR, 18 Ramadan 1444H, Ahad – Barisan Nasional (BN) dan Pakatan Harapan (PH) hari ini bersetuju membentuk Majlis Pimpinan Perpaduan Negeri Kedah sebagai persiapan menghadapi Pilihan Raya Negeri (PRN) yang dijangka diadakan tidak lama lagi.

Pengerusi BN Kedah, Datuk Seri Mahdzir Khalid berkata, BN dan PH juga bersetuju mewujudkan empat jawatankuasa di bawah majlis tersebut iaitu Jawatankuasa Perundingan Kerusi, Jawatankuasa Pilihan Raya, Jawatankuasa Komunikasi Strategik dan Jawatankuasa Manifesto.

“Majlis Pimpinan Perpaduan Negeri Kedah ini dipengerusikan secara bersama oleh saya sebagai Pengerusi BN Kedah dengan Datuk Mahfuz Omar sebagai Pengerusi PH Kedah.

“Setiap jawatankuasa itu juga dipengerusikan secara bersama pimpinan lain daripada kedua-dua gabungan BN dan PH serta akan ada ahli-ahli yang lain,” katanya pada sidang media selepas mempengerusikan mesyuarat BN dan PH di Bangunan Tunku di sini hari ini.

Mahdzir berkata, BN dan PH juga bersetuju untuk mengadakan perbincangan meja bulat antara semua pimpinan kedua-dua gabungan itu pada 17 April ini yang bertujuan mengukuhkan kerjasama dan perpaduan bagi menghadapi PRN.

Mengulas mengenai pembahagian kerusi antara BN dan PH bagi menghadapi PRN itu, Mahdzir berkata, perbincangan antara kedua-dua gabungan itu akan diteruskan berdasarkan prinsip atau kerangka yang telah ditetapkan.

“Untuk mengukuhkan apa yang kita buat ini, Perdana Menteri Datuk Seri Anwar Ibrahim ada jadual datang ke Kedah, jadi dalam bulan Ramadan ini beliau akan datang berbuka puasa di Kedah dan selepas Aidilfitri nanti ada majlis di Kedah, maknanya beliau beri komitmen untuk Kedah juga,” katanya.

Sementara itu, Mahfuz berkata, satu konvensyen perpaduan akan diadakan pada 20 Mei ini yang akan menentukan gerak kerja jentera parti masing-masing supaya rakyat dapat didekati secara berkesan.

“Saya ingat selepas kita buat konvensyen ini, kita boleh buat sasaran berapa kerusi yang kita sasar menang… Insya-Allah, saya sangat yakin perpaduan dapat mengambil alih (kerajaan negeri), Kedah MADANI akan menyusuli Malaysia MADANI,” katanya. – Bernama


JAWI jalankan siasatan awal berhubung video wanita hina agama Islam

KUALA LUMPUR, 9 Zulhijjah 1443H, Sabtu – Jabatan Agama Islam Wilayah Persekutuan (JAWI) telah menjalankan siasatan awal berhubung satu klip video tular disyaki menghina agama Islam  baru-baru ini yang berlaku di sebuah kelab di sekitar Taman Tun Dr Ismail.

Pengarahnya, Datuk Mohd Ajib Ismail berkata, pihaknya mengambil maklum berkenaan video tular berkenaan dan siasatan awal telah dilaksanakan oleh Bahagian Penguatkuasaan JAWI.

Di bawah Seksyen 7,  Akta Kesalahan Jenayah Syariah (Wilayah-Wilayah Persekutuan) 1997 (Akta 559), mana-mana individu yang secara lisan atau secara bertulis atau dengan gambaran yang tampak atau dengan cara-cara lain menghina agama Islam atau menyebabkan Islam dipandang hina, mempersendakan, mengajuk-ngajuk atau mencemuh amalan atau upacara yang berhubungan dengan agama Islam merupakan satu kesalahan yang apabila disabitkan boleh didenda tidak melebihi RM3,000 atau penjara maksimum dua tahun atau kedua-duanya.

Mohd Ajib berkata. JAWI tidak akan berkompromi dengan sebarang perbuatan yang bertujuan menghina dan mencemarkan imej serta kesucian Islam yang berlaku di Wilayah Persekutuan khususnya menjelang ketibaan Aidiladha yang mulia.

Video berdurasi 54 saat itu tular di media sosial dan mendapat pelbagai komen dalam kalangan netizen apabila seorang wanita yang bertudung dan memakai baju kurung mendakwa dirinya telah menghafaz 15 juzuk Al-Quran lalu menanggalkan pakaian yang menutup aurat itu dan hanya meninggalkan pakaian yang mencolok mata.

Perbuatannya itu telah mendapat sorakan dan gelak tawa dalam kalangan penonton kelab berkenaan. – Bernama


MOSTI bantu NADMA analisa pergerakan tanah guna teknologi penderiaan jauh angkasa

KUALA LUMPUR, 9 Syaaban 1443H, Sabtu – Kementerian Sains, Teknologi dan Inovasi (MOSTI) membantu Agensi Pengurusan Bencana Negara (NADMA) untuk menganalisa pergerakan tanah runtuh di Taman Bukit Permai 2, Ampang, menggunakan teknologi penderiaan jauh atau remote sensing angkasa.

Timbalan Menteri Sains, Teknologi dan Inovasi Datuk Ahmad Amzad Hashim berkata analisa berkenaan dibuat menggunakan teknologi yang dibangunkan Agensi Angkasa Malaysia (MYSA).

Beliau berkata tujuh jenis maklumat berkaitan penderiaan jauh dan imej satelit boleh memberi maklumat awal berkaitan pergerakan tanah sekali gus membantu menangani risiko berkaitan tanah runtuh seperti kejadian di Taman Bukit Permai 2, Khamis lalu.

“Sebelum ini, sudah berlaku kejadian sama (tanah runtuh) di Kemensah dan kami pernah bekerjasama dengan Majlis Perbandaran Ampang Jaya menerusi ‘System E-Slope’ yang membantu berkaitan pembangunan cerun.

“Ini adalah kerjasama MYSA dengan pihak berkuasa tempatan,” katanya ketika ditemui pemberita selepas meninjau lokasi kejadian, di sini, hari ini.

Ahmad Amzad berkata MOSTI berperanan memberikan maklumat yang diperlukan menggunakan satelit sekali gus membantu kerajaan dalam membuat keputusan dan lain-lain.

Pada Khamis lepas, insiden tanah runtuh di Taman Bukit Permai 2, Ampang dekat sini, meragut empat nyawa dan menyebabkan seorang cedera ringan selain menyaksikan 15 rumah serta 10 kenderaan terjejas.


TLDM usir tiga bot nelayan Indonesia

BANGI, 24 Rabiulawal 1442H, Selasa – Tentera Laut Diraja Malaysia (TLDM) berjaya mengusir tiga bot nelayan Indonesia yang memasuki perairan negara pada petang Ahad.

TLDM dalam satu kenyataan hari ini berkata, Kapal Diraja (KD) Laksamana Tan Pusmah miliknya ketika melaksanakan operasi Op Benteng Laut dan Op Pejarak telah menerima maklumat dari Maritime Component Commander (MCC) pada  jam 12.45 tengah hari  Ahad.

Katanya, MCC memaklumkan bahawa  beberapa bot nelayan asing telah dikesan  di posisi 26 batu nautika selatan Pulau Perak.

“KD Laksamana Tan Pusmah telah diarahkan menghampiri lokasi tersebut untuk melakukan pemeriksaan dan mendapati sebanyak tiga bot nelayan Indonesia sedang bertambat di boya berdekatan di dalam perairan negara Malaysia.

“Lantas KD Laksamana Tan Pusmah melakukan pengusiran dengan mengiringi bot-bot nelayan tersebut sehingga keluar dari perairan negara pada jam  4 petang semalam,” katanya.

Dalam kenyataan sama, TLDM berkata, pihaknya sentiasa memperkasakan Op Benteng selain sentiasa komited dalam menjalankan tugas mengawal perairan negara, serta mempertahankan kedaulatan negara dari dicerobohi oleh Pendatang Asing Tanpa Izin (PATI).

“Ini termasuk bot nelayan asing yang menjalankan aktiviti perikanan secara haram yang boleh menjejaskan pendapatan nelayan tempatan,” katanya.


Lebih 50 kematian akibat memandu mabuk direkod setiap tahun

BANGI, 14 Syaaban 1443H, Khamis – Penyalahgunaan alkohol dan masalah ketagihan arak memberi kesan buruk bukan hanya terhadap individu, bahkan juga kepada masyarakat.

Menurut Kementerian Kesihatan (KKM), 11 peratus rakyat Malaysia terbabit dengan konsumasi arak dan 50 peratus daripada mereka juga terlibat dalam konsumasi alkohol secara berlebihan.

Bahkan, setiap tahun lebih 50 kematian direkodkan perpunca daripada kecuaian atau kemalangan, akibat memandu ketika mabuk.

Menjelaskan lanjut perkara itu, Aktivis Ikatan Pengamal Perubatan dan Kesihatan Muslim Malaysia (I-Medik), Dr Amin Abdul Rahman berkata, kesan sampingan arak juga membawa kepada ‘acute alcohol poisoning’.

“Kandungan etanol yang sangat tinggi dalam badan akan mengurangkan kadar fungsi otak dan ini boleh membawa kepada kematian.

“Konsumasi alkohol dalam kuantiti yang banyak boleh membawa kepada keradangan organ dan juga meningkatkan kadar risiko hati dan kanser pankreas.

“Apabila rosaknya organ-organ tersebut, ia membawa kepada masalah kesihatan lain seperti kencing manis, darah tinggi, masalah jantung dan masalah imun sistem badan,” katanya dalam video di muat naik sempena Kempen Malaysia Sejahtera Tanpa Arak, di Facebook Ikatan Muslimin Malaysia (ISMA).

Beliau menjelaskan, arak atau alkohol adalah segala jenis minuman yang mempunyai bahan aktif etanol yang mampu memabukkan.

Katanya, apabila individu minum arak, etanol akan masuk ke dalam sistem darah dan sampai kepada otak serta organ-organ badan.

“Masalah pertama adalah mabuk itu sendiri. Apabila seseorang itu mabuk, dia boleh bertindak agresif, terlibat dengan pergaduhan atau mencederakan diri sendiri.

“Konsumasi alkohol berlebihan juga membawa masalah kepada emosi dan mental serta juga sosio ekonomi. Satu aspek yang harus kita akui adalah masalah ketagihan arak, ini disebabkan bahan aktif etanol itu sendiri yang membawa kepada kesan ketagihan kepada otak manusia,” katanya.

Atas sebab itu, Dr Amin berkata, individu yang ketagihan alkohol akan mempunyai emosi tidak stabil dan keadaan mental yang tidak waras.

“Jadi, jelaslah di sini bahawa penyalahgunaan alkohol memberi kesan buruk bukan sahaja pada individu itu sendiri, tetapi pada masyarakat seluruhnya.

“Sebab itu dalam Islam, arak itu adalah perkara yang diharamkan secara total. Jadi kami pengamal perubatan di Malaysia menyeru semua rakyat untuk berhenti dan elak konsumasi alkohol demi kesejahteraan diri dan masyarakat Malaysia seluruhnya,” katanya.

TONTON VIDEO DI SINI:


Kerajaan tubuh Majlis Kemakmuran Bumiputera

KUALA LUMPUR, 22 Zulkaedah 1441H, Selasa – Kerajaan akan mewujudkan Majlis Kemakmuran Bumiputera (MKB), yang bakal dijadikan platform tertinggi dalam usaha memperkasa pembangunan sosio-ekonomi Bumiputera.

Menteri di Jabatan Perdana Menteri (Ekonomi), Datuk Seri Mustapa Mohamed berkata MKB berkenaan akan dipengerusikan Perdana Menteri Tan Sri Muhyiddin Yassin.

Katanya, perkara itu diputuskan dalam mesyuarat Majlis Tindakan Ekonomi (EAC) bil 15/2020 yang dipengerusikan oleh perdana menteri, hari ini.

“Pewujudan MKB ini adalah sebahagian daripada kerangka intervensi strategik untuk memandu dan mempercepat pemerkasaan ekonomi bumiputera melalui usaha peningkatan kapasiti dan keupayaan merentas pelbagai program.

“Ia adalah selaras dengan Wawasan Kemakmuran Bersama 2030 (WKB 2030) yang mendukung tiga objektif utama iaitu pembangunan untuk semua; menangani jurang kekayaan dan pendapatan; serta membina negara bersatu, makmur dan bermaruah,” katanya.

Mustapa berkata mesyuarat pada hari ini juga bersetuju untuk memperkukuhkan peranan Unit Peneraju Agenda Bumiputera (TERAJU) dalam dua aspek utama, iaitu menjadi badan koordinasi di peringkat tertinggi dengan mewujudkan jalinan dan rangkaian bersepadu serta komprehensif bersama kesemua pemegang taruh merentasi pelbagai sektor bagi memantau pelaksanaan dasar dan strategi pembangunan sosioekonomi bumiputera.

Selain itu, peranan TERAJU akan diperkukuhkan bagi memperkemas dan menambahbaik pangkalan data berpusat bumiputera bagi mengumpul maklumat terkini, lengkap dan berkualiti bagi perancangan dasar dan intervensi strategik.

TERAJU yang ditubuhkan pada tahun 2011 di bawah Jabatan Perdana Menteri adalah unit strategik yang berperanan untuk meneraju, memacu dan menyelaras agenda pembangunan Bumiputera sejajar dengan WKB 2030. – Bernama


Anggota JPJ didakwa terima rasuah berjumlah RM27,600

JOHOR BHARU, 19 Muharam 1444H, Rabu – Seorang pembantu penguat kuasa Jabatan Pengangkutan Jalan (JPJ) didakwa menerima rasuah berjumlah RM27,600 daripada sebuah syarikat logistik dalam tempoh empat tahun.

Ahmad Jamil Md Saru, 40, mengaku tidak bersalah terhadap empat pertuduhan yang dibacakan di hadapan Hakim Mahkamah Sesyen Datuk Ahmad Kamal Arifin Ismail di sini, hari ini.

Ahmad Jamil, yang masih bekerja dengan cawangan JPJ Muar, pertama kali didakwa menerima RM6,000 daripada seorang pengurus besar Syarikat Sivan Sakhti Maju Enterprise, melalui pindahan wang melalui bank dalam talian sebagai habuan untuk tidak mengambil tindakan terhadap lori syarikat itu di bawah Akta Pengangkutan Jalan 1987.

Dia dikatakan melakukan kesalahan itu dari 26 Januari 2016 hingga 25 Disember tahun sama.

Tertuduh juga didakwa menerima suapan RM7,600 dari 30 Januari 2017 hingga 23 Disember 2017 diikuti RM11,000 dari 27 Januari 2018 hingga 26 Disember 2018 dan RM3,000 dari 27 Januari 2019 hingga 24 Mac 2019 daripada syarikat yang sama atas sebab yang sama.

Ahmad Jamil didakwa mengikut Seksyen 17(a) Akta Suruhanjaya Pencegahan Rasuah Malaysia (SPRM) 2009, yang membawa hukuman penjara maksimum 20 tahun atau denda sehingga lima kali ganda nilai suapan atau RM10,000, atau mengikut mana-mana jumlahnya lebih tinggi.

Timbalan Pendakwa Raya SPRM, Irwan Shah Abdul Samat memohon ikat jamin RM6,000 bagi keempat-empat pertuduhan dengan seorang penjamin, yang dibenarkan mahkamah.

Hakim Ahmad Kamal Arifin turut memerintahkan tertuduh menyerahkan pasport dan melaporkan diri di pejabat SPRM Melaka sebulan sekali sepanjang kes.

Beliau kemudian menetapkan 20 September ini untuk sebutan dan penyerahan dokumen seterusnya dan menasihatkan tertuduh untuk mendapatkan representasi undang-undang dalam pada itu.

Dilaporkan pada 5 Julai lalu, tertuduh dihadapkan ke Mahkamah Sesyen Melaka, di mana dia didakwa menerima bayaran rasuah bulanan RM500 daripada syarikat yang sama sebagai habuan untuk tidak mengambil tindakan terhadap lorinya.

Ahmad Jamil turut mengaku tidak bersalah terhadap kesemua 12 pertuduhan membabitkan sejumlah RM8,500.


Jangan cepat jatuhkan hukum

PADA bulan Ramadan setiap tahun, masjid-masjid akan menyampaikan sumbangan kepada fakir miskin dan mereka yang memerlukan. Sumbangan ini sama ada dari masjid itu sendiri atau dari Pusat Zakat. Selalunya satu majlis akan diadakan. Ketika saya menjadi wakil rakyat dahulu, saya kerap dijemput ke majlis seperti itu untuk memberi ucapan dan menyampaikan sumbangan.

Ketika majlis penyampaian tersebut, kadang-kala terdetik juga di hati-hati kami yang hadir untuk bertanya, “Betulkah mereka fakir miskin?” Pertanyaan ini timbul kerana ada yang pakaiannya tidak seperti fakir miskin. Walaubagaimanapun, tidak wajar untuk membuat apa-apa rumusan berdasarkan pakaian di badan mereka. Sudah tentu mereka akan mengenakan pakaian yang terbaik kerana hadir di satu majlis yang besar. Mungkin majlis terbesar yang mereka hadiri pada tahun itu. Adakah kita mahu mereka berpakaian yang paling buruk atau yang koyak rabak semata-mata kerana mereka adalah fakir miskin? Mungkin itu sahaja pakaian terbaik yang mereka miliki. Mungkin juga pakaian itu dipinjam, diberikan kepada mereka atau dibeli dengan harga yang murah dari kedai “bundle”.

Justeru itu, tidak wajar untuk menjatuhkan hukum jika kita tidak mengetahui kisah yang sebenar. Pakaian, peralatan yang dimiliki seperti telefon bimbit, kenderaan yang digunakan atau kediaman yang didiami tidak dapat memberi gambaran yang tepat kedudukan kewangan seseorang. Ketika pandemik COVID-19, ramai yang memohon bantuan sama ada bantuan kewangan atau bantuan bahan makanan asas. Kalau kita hanya menilai seseorang secara luaran mungkin lebih separuh yang memohon akan ditolak. Kita tidak akan dapat merasakan kesusahan yang dihadapi sehingga kita berada di kedudukan mereka.

Dari pengalaman saya, adalah lebih baik tersilap memberi bantuan kepada seorang yang tidak layak dari menahan bantuan untuk mereka yang amat memerlukan. Memberi bantuan kepada yang tidak layak tidak akan memudaratkan sesiapa, tetapi menahan bantuan mungkin bermakna satu keluarga akan terpaksa berlapar. Mereka yang mengendalikan pengagihan sumbangan perlu memudahkan urusan dan bukan menyulitkan. Kebanyakan dari mereka mungkin berusaha untuk memastikan seramai mungkin yang menerima, tetapi mungkin ada yang terlalu berhati-hati sehingga ada yang tercicir.

Rasulullah ﷺ telah bersabda yang diriwayatkan oleh Imam Muslim bermaksud: “Barangsiapa mempermudah kesulitan orang lain, maka Allah akan mempermudahkan di urusannya di dunia dan akhirat”. Sentiasa ingat hadith ini apabila kita memegang kuasa atau bertanggungjawab mengagihkan bantuan.

Tidak dapat dinafikan pandemik ini telah menyebabkan ramai yang ditimpa kesusahan akibat kesannya terhadap ekonomi. Ia lebih buruk daripada krisis kewangan atau kemelesetan ekonomi yang pernah kita alami sebelum ini. Walaubagaimanapun, tahap kesusahan yang perlu diharungi rakyat adalah berbeza-beza. Contohnya mungkin ada yang merasa susah kerana terpaksa menjual kereta mewah buatan Jerman mereka dan hanya memakai kereta buatan Malaysia.

Mungkin ada juga yang terpaksa menjual kereta buatan Malaysia mereka dan hanya menaiki motosikal. Mungkin ada pula yang terpaksa menjual motosikal mereka dan hanya menaiki bas. Ini adalah dilema yang dihadapi oleh mereka yang membuat keputusan, untuk menentukan siapa yang layak.

Baru-baru ini, Menteri Kewangan memberitahu bahawa 80 peratus dari mereka yang mengambil pinjaman bank dapat membayar pinjaman tersebut menurut jadual. Justeru itu, tidak perlu penangguhan pembayaran secara menyeluruh ( blanket moratorium ).

Saya tidak berniat untuk mempertikaikan statistik 80 peratus yang diberikan oleh menteri, tetapi mahu beliau memahami apa yang perlu dikorbankan oleh mereka untuk memastikan pinjaman mereka dapat dibayar. Mereka yang mempunyai pinjaman sudah tentu akan sedaya upaya membayar sebarang asuran bulanan kerana bimbang rumah mereka akan dilelong atau kenderaan mereka akan dirampas. Tetapi, dengan keadaan kewangan semasa adakah mereka dapat terus hidup dengan normal?

Apakah yang mereka perlu korbankan untuk terus membayar balik pinjaman? Ia tidak akan menjejaskan kehidupan harian keluarga jika tidak melibatkan perbelanjaan yang kritikal.

Tetapi, sudah tentu ia akan menimbulkan kemudaratan jika ia adalah perbelanjaan untuk makanan asas harian, pendidikan anak-anak atau perubatan keluarga. Bagaimana jika sebuah keluarga terpaksa makan sekali sehari jika mahu terus membayar pinjaman bank?

Apakah kesannya kepada anak-anak mereka yang membesar? Atau mereka terpaksa sekadar menelan Panadol dan tidak berjumpa doktor apabila jatuh sakit. Atau anak-anak tidak dapat mengikuti Pengajaran dan Pembelajaran di Rumah ( PdPR ) sepenuhnya kerana tidak mampu membeli data untuk telefon bimbit. Perkara-perkara ini perlu diambil kira. Menteri perlu meletakkan diri mereka pada kedudukan rakyat biasa untuk memahami masalah yang mereka hadapi. Statistik di atas kertas tidak akan dapat memberi gambaran yang tepat.

Memang benar terdapat ramai yang bermurah hati ketika pandemik dan bersedia menghulurkan sumbangan. Rakyat Malaysia memang prihatin. Mereka yang memungut derma sudah tentu menyedarinya sama ada kaya atau miskin sama-sama membantu. Ada yang membantu kerana bersyukur di atas rezeki yang diterima dan mahu berkongsi dengan orang lain. Ada pula yang membantu kerana memahami erti susah dan tidak mahu orang lain juga susah. Tetapi, semua pihak perlu memainkan peranan masing-masing terutamanya yang memiliki untung berbilion ringgit setahun.

Datuk Iskandar Abdul Samad
Ketua Penyelaras
Pusat Sumber Untuk Kemajuan Masyarakat Dan Perumahan (REACH)


Arak ‘Timah’: Penguat kuasa lemah punca pengusaha ‘besar kepala’

Oleh Zuhayati Yazid

BANGI, 12 Rabiulawal 1443H, Selasa – Penguatkuasaan yang lemah menjadi punca pengusaha minuman keras di negara ini sewenang-wenangnya menggunakan nama tidak sepatut dalam produk keluaran mereka.

Seharusnya, pihak berkuasa menetapkan undang-undang khusus dalam pengeluaran minuman keras dan bukannya membiarkan pengusaha bermaharajalela.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya menyifatkan, kelemahan daripada pucuk pentadbiran itu sendiri menyebabkan penguasaha minuman keras semakin ‘besar kepala’ dan langsung tidak menghormati masyarakat Islam di negara ini.

“Sepatutnya pihak tertentu yang menguruskan perkara ini menghalang penggunaaan nama sebelum dipasarkan bukannya membiarkan berlalu seperti tiada masalah.

“Ini semua berpunca daripada kelemahan daripada penguat kuasa di negara kita yang tidak menetapkan undang-undang spesifik dalam hal berkenaan.

“Situasi itu menyebabkan mereka tidak hormati dengan menjaga dan memelihara suasana harmoni selama ini,” katanya ketika dihubungi Ismaweb.net, hari ini.

Beliau berkata demikian sebagai mengulas pengeluaran sejenis wiski buatan Malaysia diberi nama ‘Timah’ yang tular di media sosial.

Keadaan itu menyebabkan Mufti Pulau Pinang, Datuk Seri Wan Salim Wan Mohd Noor menggesa kerajaan mengarahkan syarikat terbabit segera menukar jenama ‘Timah’ berserta gambar pada botol yang digunakan, demi memelihara suasana harmoni di antara pelbagai kaum di negara ini.

Bagi masyarakat Melayu, ‘Timah’ adalah singkatan daripada Fatimah iaitu nama puteri Nabi Muhammad SAW yang amat dihormati oleh umat Islam.

Mengulas lanjut, Aminuddin berkata, untuk mengharamkan operasi kilang arak adalah sesuatu yang sukar memandangkan itu adalah hak orang bukan Islam di negara ini.

Katanya, walaupun Malaysia sebagai negara Islam namun ianya tetap menghormati hak orang bukan Islam.

“Namun sayangnya mereka pula tidak menghormati kembali kebaikan yang kita hulurkan dan sanggup mengggunakan kesempatan itu dengan mudah.

“Seharusnya, penguasaha minuman keras membuat kajian terlebih dahulu sebelum membuat keputusan menggunakan nama Timah,” ujarnya.

Sehubungan itu, beliau menyarankan supaya orang ramai menggunakan kuasa untuk mengembalikan hak demi menjaga keharmonian dengan dengan membuat pemilihan pemimpin yang tepat.

“Ini peluang terbaik untuk mempelajari dari kesilapan yang semua itu berpunca dari sikap pemimpin yang tidak tepat kita pilih sebelum ini,” katanya.


Dong Zong, Jiao Zong antinasional

Oleh Fazleen Safina

BANGI, 5 Muharram 1442H, Isnin – Tindakan Dong Zong dan Jiao Zong yang menonjolkan semula perjuangan pelampau, Lim Lian Geok makin menampakkan kedua-dua pertubuhan radikal itu antinasional dan ekstrem.

Terdahulu pada 13 Ogos, Jiao Zong menerusi kenyataan di Facebook, menyiarkan semula sejarah perjuangan mendiang Lian Geok – yang lantang menolak penstrukturan semula sekolah menengah Cina.

Kemudian, Dong Zong pula mengingati ulang tahun kelahiran ke-119 Lian Geok pada 19 Ogos.

“Hari (Rabu) 19 Ogos ialah hari kelahiran ke-119 cikgu Lim Lian Geok. Tidak kira berapa lama masa berlalu, prinsip dan semangat cikgu akan kekal selamanya.

“Maka ada satu pepatah mengatakan, nak mengenali pendidikan Cina di Malaysia, tidak boleh jika tidak menyebut nama Lim Lian Geok,” kata pertubuhan itu menerusi perkongsian di laman sosial Facebook.

Profesor di Institut Antarabangsa Pemikiran dan Ketamadun Islam (ISTAC) Universiti Islam Antarabangsa Malaysia (UIAM), Prof Datuk Dr Ahmad Murad Merican berkata, pihak berkuasa perlu mengambil tindakan drastik terhadap kedua-dua pertubuhan berkenaan.

“Ini seperti barah yang meresap dan mula merebak, meskipun populasi mereka kecil. Tetapi, pergerakan mereka telah masuk ke dalam media, maka ia akan disambut oleh puak-puak yang sama dengan mereka.

“Mereka menentang dasar perpaduan, negara dan elemen nasional. Jadi, pergerakan mereka hendaklah dibanteras,” katanya ketika dihubungi Ismaweb.net hari ini.

Menyifatkan pertubuhan-pertubuhan itu lebih dari biadab, Prof Ahmad Murad berkata, sekiranya Dong Zong dan Jiao Zong menyokong Lian Geok, mereka seolah-olah mencabar taraf kewarganegaraan sendiri.

“Apa nilai kewarganegaraan Malaysia jika mereka antinasional dan antiperpaduan?,” soalnya.

Mendiang Lian Geok pernah mengingatkan semua orang Cina bahawa sekolah menengah Cina adalah kubu pertahanan budaya mereka.

Disebabkan kelantangan itu, kerajaan telah melucutkan taraf kewarganegaraan Lian Geok dan membatalkan sijil kelayakan perguruannya.

Ucapan Lian Geok iaitu “langit di atas kepala, bumi di bawah kaki saya, saya Lim Lian Geok tidak pernah menyerah kalah! Hidup dengan bermaruah! Saya tidak pernah melarikan diri,” – telah dianggap epik dan modal pembakar semangat perjuangan pendidikan Cina.


Gencatan senjata antara Hamas-Israel rapuh: PBB

WASHINGTON, 14 Zulkaedah 1442H, Jumaat – Pertubuhan Bangsa-Bangsa Bersatu (PBB) menyifatkan gencatan senjata di antara Pergerakan Perjuangan Islam Palestin (Hamas) dan pengganas Israel di Gaza pada Mei, masih dilihat sangat rapuh.

Amaran itu dinyatakan Penyelaras Kanan PBB untuk Proses Damai Timur Tengah, Tor Wennesland ketika taklimatnya kepada Majlis Keselamatan berhubung keadaan di Timur Tengah.

Katanya, PBB bekerjasama dengan semua pihak dan rakan kongsi termasuk Mesir, untuk mengukuhkan gencatan senjata, membenarkan kemasukan segera bantuan kemanusiaan serta menstabilkan keadaan di Gaza.

“Saya mendesak semua pihak untuk menahan diri daripada tindakan unilateral dan provokasi, sebagai langkah untuk mengurangkan ketegangan dan membolehkan usaha-usaha ini berjaya.

“Setiap orang mesti melakukan tugas mereka untuk memudahkan perbincangan yang sedang berlangsung bagi menstabilkan keadaan di lapangan dan mengelakkan satu lagi pertempuran dasyat di Gaza,” kata Wennesland.

Gencatan senjata yang dikuasai Mesir dikuatkuasakan pada 21 Mei lalu, yang sekali gus mengakhiri pertempuran 11 hari di antara Hamas dan negara haram Israel di Gaza.

Serangan udara Israel bagaimanapun telah membunuh hampir 300 rakyat Palestin, termasuk wanita dan kanak-kanak, selain menyebabkan kemusnahan teruk pada infrastruktur di wilayah itu. – Agensi


Isu fail mahkamah: ‘Terpulang Zahid jika nak sumpah laknat’

BANGI, 20 Rejab 1443H, Selasa – Kenyataan mengenai tindakan Presiden UMNO, Datuk Seri Dr Ahmad Zahid Hamidi membawa fail kes mahkamahnya selepas beberapa hari Tan Sri Muhyiddin Yassin menjadi Perdana Menteri Malaysia kelapan pada Mac 2020, bukan sesuatu yang sengaja direka kerana politik.

Muhyiddin yang juga Pengerusi Perikatan Nasional (PN) berkata, apa yang dikatakannya sebelum ini adalah benar, bahkan beliau sendiri mempunyai bukti dan saksi.

Bagaimanapun, beliau berkata, Ahmad Zahid berhak untuk membuat sumpah laknat terhadap kenyataan itu dan meminta bekas Timbalan Perdana Menteri berkenaan bercakap benar.

“Saya ada bukti dan malam itu saya dah tunjukkan saksinya. Tetapi kalau dia nak sumpah, berapa kali nak bersumpah, sumpahlah, itu terpulang kepada dia.

“Saya tidak akan bersumpah kerana saya tidak pernah berbohong. Apa yang saya sebut itu adalah hak walaupun kadangkala yang hak itu adalah pahit didengar,” katanya seperti dilapor agensi berita tempatan, hari ini.

Beliau berkata demikian pada sidang media selepas mempengerusikan Mesyuarat Majlis Pemulihan Negara (MPN) di Putrajaya.

Sebelum ini, media melaporkan Muhyiddin ketika berucap di Pentas PN Dewan Undangan Negeri (DUN) Tenggaroh di Felda Tenggaroh 3, berkata Ahmad Zahid ada kerumahnya ketika beliau berbincang dengan Presiden PAS, Tan Sri Abdul Hadi Awang dengan membawa satu beg berisi dokumen kes mahkamah.

Beliau dilaporkan berkata, dalam kejadian beberapa hari selepas beliau memegang jawatan Perdana Menteri, Ahmad Zahid ada meminta tolong daripadanya kerana beliau tidak melakukan apa-apa kesalahan.

Bagaimanapun, Ahmad Zahid pada Ahad lalu, berkata beliau sanggup dan bersedia melakukan sumpah laknat sebagai penafian kepada tuduhan Muhyiddin itu.

Ahmad Zahid mendakwa tidak pernah pergi berjumpa Muhyiddin sepanjang tempohnya menjadi Perdana Menteri atau membawa timbunan fail untuk meminta dilepaskan daripada tuduhan mahkamah.


Judi: ‘Jangan ada pihak putar belit konon anggap cabul hak’

BANGI, 14 Rabiulakhir 1443H, Jumaat – Menteri Besar Kedah, Datuk Seri Muhammad Sanusi Md Nor digesa kekal dengan pendirian tidak memberikan kelulusan lesen premis perjudian, termasuk menghadkan aktiviti penjualan arak di seluruh negeri itu.

Pertubuhan Gerakan Qiam (QIAM) mengucapkan syabas kepada Kedah kerana berani menegakkan syiar Islam demi kesejahteraan rakyat dan mencari keredaan Allah SWT.

Presidennya, Datuk Sirajuddin Salleh berkata, QIAM menyokong ketegasan Muhammad Sanusi dalam menangani isu lesen premis judi dan penjualan arak di Kedah.

“QIAM berharap dan memohon agar YAB Menteri Besar Kedah tetap tegas dengan keputusan yang dibuat dan mendoakan agar negeri Kedah terus maju dan mendapat keredaan Allah SWT,” katanya dalam kenyataan.

14 November lalu, Kedah menerusi pihak berkuasa tempatan (PBT) mengumumkan tidak lagi akan memberi kelulusan lesen premis perjudian selain menghadkan aktiviti penjualan arak di seluruh negeri itu berkuat kuasa serta-merta.

Muhammad Sanusi dilaporkan berkata, keputusan itu dibuat pada mesyuarat EXCO bagi mengelakkan mudarat yang lebih besar kepada penduduk.

“Saya bukan kata tutup tapi saya tidak bagi lesen premis, mula dengan tidak diberi lesen, kemudian mereka tidak boleh beroperasilah, kita mahu capai sifar judi pada tahun depan,” kata Muhammad Sanusi.

Sehubungan itu, Sirajuddin berharap tiada mana-mana pihak yang memutar belitkan isu berkenaan supaya terlihat sebagai usaha penindasan dan pencabulan hak.

“Semoga keputusan negeri Kedah ini tidak menjadi polemik sehingga dikelirukan di peringkat antarabangsa.

“QIAM menyeru supaya semua pertubuhan dan badan-badan NGO memberi sokongan kepada langkah ini agar usaha menghapuskan perjudian akan terus meningkat ke arah menjadikan Malaysia negara bebas judi,” katanya.


Maszlee Malik dihalau ketika lawat PPS

KLUANG, 18 Rabiulakhir 1444H, Ahad – Polis mengesahkan insiden pertengkaran membabitkan seorang ahli politik dengan penduduk di sebuah Pusat Pemindahan Sementara (PPS) mangsa banjir berlaku di Dewan Utama Kampung Ithnin Maarof, Simpang Renggam, pagi tadi.

Ketua Polis Daerah Kluang, Asisten Komisioner Bahrin Md Noh berkata, orang ramai yang berada di PPS terbabit telah menghalang seorang ahli politik yang hadir untuk memberikan bantuan.

Katanya, kejadian itu menyebabkan telah berlaku pertengkaran mulut antara kedua-dua belah pihak.

“Ibu Pejabat Polis Daerah (IPD) Kluang turut mengesan satu klip video berdurasi 1 minit 29 saat di aplikasi WhatsApp memaparkan seorang ahli politik bertengkar dengan penduduk di sebuah PPS.

“Pihak polis mengesahkan kejadian itu berlaku di Dewan Utama Kampung Ithnin Maarof, Simpang Renggam,” katanya dalam satu kenyataan.

Bahrin berkata, insiden itu dileraikan oleh anggota polis yang bertugas di lokasi dan ahli politik terbabit meninggalkan kawasan berkenaan.

“Tiada sebarang kejadian yang tidak diingini berlaku,” katanya.

Terdahulu, tular video memaparkan calon Pakatan Harapan (PH) bagi kerusi Parlimen Simpang Renggam, Dr Maszlee Malik dihalau seorang warga emas ketika berkempen di kawasan tersebut.

Dalam video berkenaan, lelaki itu ‘naik angin’ ketika Maszlee sampai di pintu pagar dewan sebelum menjerit ke arah bekas Menteri Pendidikan tersebut dengan nada keras menyuruhnya pulang.

Bagaimanapun dua anggota polis mengawal dan menenangkan warga emas tersebut sebelum dibawa tepi jalan di dewan itu.


Bangladesh berhasrat penuhi keperluan tenaga kerja Sarawak

KUCHING, 21 Rabiulawal 1443H, Khamis – Bangladesh bersedia untuk memenuhi keperluan tenaga buruh di Sarawak dalam pelbagai sektor terutamanya perladangan dan ini akan dilaksanakan antara kerajaan dengan kerajaan, kata Timbalan Pesuruhjaya Tinggi Bangladesh ke Malaysia Mohammad Khorshed A Khastagir.

Dalam kunjungan hormat ke atas Timbalan Ketua Menteri Datuk Amar Douglas Uggah Embas di pejabatnya di Wisma Bapa Malaysia di sini, Mohamad Khorshed berkata Bangladesh akan mematuhi kriteria terkini Malaysia dalam pengambilan pekerja asing iaitu wajib lengkap dua dos vaksinasi COVID-19.

“Pejabat Pesuruhjaya Tinggi Bangladesh bersedia untuk membantu penghantaran pekerja. Sebagai permulaan kami boleh menghantar 3,000 orang pekerja. Bangladesh juga mempunyai banyak perkara untuk dikongsi bersama Sarawak dalam bidang pertanian,” katanya.

Sementara itu, Uggah berkata Sarawak memerlukan ramai pekerja khususnya dalam sektor kelapa sawit dan menyambut baik kehadiran lebih ramai pekerja untuk membantu proses memetik buah.

Katanya pandemik COVID-19 telah membawa banyak cabaran baharu kepada negeri ini, termasuklah kekurangan pekerja.

“Mengenai tawaran pekerja, saya akan membawa perkara ini kepada Ketua Menteri Datuk Patinggi Abang Johari Tun Openg untuk dibincangkan dengan lebih lanjut,” katanya, sambil menambah Sarawak juga menyambut baik pelabur dalam penternakan haiwan dan pertanian tepat moden, ke arah menjadi pengeksport makanan utama dan produk makanan menjelang 2030.

Setiausaha Pertama Kedutaan Bangladesh Fared Ahmed dan Timbalan Setiausaha Negeri Sarawak Mohamad Abu Bakar Marzuki turut hadir dalam pertemuan itu. – Bernama


Maybank nafi dakwaan data pelanggan bocor

KUALA LUMPUR, 7 Jamadilakhir 1444H, Sabtu – Malayan Banking Bhd (Maybank) mengesahkan dakwaan mengenai kebocoran data pelanggan yang dikatakan oleh pihak ketiga adalah tidak benar.

Dalam kenyataan hari ini, bank itu memberi jaminan kepada pelanggannya bahawa data mereka kekal selamat dan tiada data pelanggan yang terjejas.

“Maybank akan terus memberi keutamaan kepada keselamatan siber dan langkah-langkah perlindungan datanya kerana perlindungan data pelanggan amat penting kepada bank,” katanya.

Menurut kenyataan itu, siasatan telah dijalankan oleh pihak bank.

Menurut satu catatan di Facebook, sebuah laman web telah menyenaraikan butiran 3.5 juta pelanggan Astro, 1.8 juta pelanggan Maybank dan 7.2 juta pengundi pada 7.56 malam pada 25 Disember.

Maklumat bocor itu didakwa melibatkan ID log masuk, nama penuh, tarikh lahir, alamat dan nombor kad pengenalan.- Bernama


PM beri bayangan Belanjawan 2021 tumpu usaha perangi COVID-19

MUAR, 13 Rabiulawal 1442H, Jumaat – Perdana Menteri Tan Sri Muhyiddin Yassin memberi bayangan kerajaan akan menumpukan usaha memerangi habis-habisan pandemik COVID-19 dalam Belanjawan 2021 yang akan dibentangkan pada 6 Nov depan.

Beliau berkata sebagai sebuah kerajaan yang prihatin, pihaknya akan mengambil langkah-langkah tambahan sewajarnya dalam belanjawan tahunan itu bagi memulihkan kembali kehidupan rakyat.

“Kita kerajaan Perikatan Nasional (PN) yang prihatin akan mengambil langkah-langkah tambahan (yang sewajarnya). Sebelum ini sebanyak RM305 bilion (telah digunakan) dan Belanjawan 2021 akan memberi tumpuan dalam usaha mengawal pandemik COVID-19 supaya ia tidak menular.

“(Setakat ini) hampir RM2 bilion telah kita belanjakan untuk Kementerian Kesihatan manakala untuk Sabah sahaja, dengan COVID-19 yang begitu hebat, kira-kira RM400 juta telah dibelanjakan dalam tempoh beberapa minggu lepas, melibatkan bantuan makanan yang dihantar ke rumah-rumah dan peralatan perubatan,” katanya.

Beliau berkata demikian ketika berucap merasmikan Mesyuarat Agung Tahunan Kali ke-24 Koperasi Sungai Terap dan Sungai Raya Muar Berhad di Dewan Sri Permata, Sekolah Menengah Kebangsaan (SMK) Bukit Pasir di sini, hari ini. – Bernama


Kemelesetan ekonomi Lubnan semakin membimbangkan

BEIRUT, 16 Safar 1444H, Selasa – Kemelesetan ekonomi Lubnan bertambah buruk pada Isnin apabila penunjuk perasaan menyekat jalan raya di Beirut dan Tripoli kerana bekalan elektrik terputus selain keputusan Banque du Liban – bank pusat – untuk menghapuskan subsidi bahan api secara kekal.

Protes berlaku pada ketika kerajaan sementara Lubnan menyeru campur tangan antarabangsa dalam membantu krisis pelarian Syria di negara berkenaan.

Di Qasqas dan Corniche Al-Mazraa, Beirut, orang ramai menggunakan tong sampah bagi menyekat jalan sebagai tindak balas kepada tamparan kos sara hidup terkini.

Semalam, Banque du Liban berhenti mendapatkan kadar subsidi 20 peratus, mendorong pengimport membeli dolar di pasaran gelap (pada kadar 36,000 paun berbanding dolar) untuk membawa bahan api ke negara itu untuk dijual kepada pemilik stesen minyak.

Mereka sebelum ini telah membeli dolar mengikut platform Sayrafa bank pusat pada kira-kira 7,000 paun kurang daripada kadar pertukaran pasaran gelap.

Juga pada Isnin, Menteri Dalam Negeri Lubnan menggesa wakil kedutaan Barat di negara itu untuk menyatukan dan memenuhi usaha pihak berkuasa bagi menyelesaikan situasi pelarian Syria.

“Mengabaikan isu pelarian Syria boleh membawa kepada peningkatan kemarahan tuan rumah terhadap negara dan penurunan kepercayaan mereka terhadapnya dan sistem keadilan Lubnan, serta akibat sosial dan psikologi yang mungkin ada pada tuan rumah,” katanya.

Dalam laporan yang diterbitkan pada Isnin, Pihak Berkuasa Sungai Litani membuat dakwaan mengenai pelanggaran perjanjian, terutama di wilayah Bekaa, berkaitan perdagangan, penubuhan ladang, penternakan dan pembukaan kedai menjual pakaian, makanan serta peranti elektronik di kem pelarian Syria di Lubnan.

Laporan itu menyatakan bahawa apa yang berlaku bercanggah dengan takrif pelarian dalam perjanjian antarabangsa, adalah pengecualian kepada peruntukan undang-undang Lubnan dan berbeza dengan situasi pelarian di pelbagai negara.

Pihak berkuasa meminta Menteri Dalam Negeri, pasukan keselamatan awam dan dalam negeri serta menteri bagi hal ehwal sosial dan buruh untuk mengambil tindakan yang sewajarnya.

Hasrat pihak berkuasa Lubnan untuk menyelesaikan isu kesesakan dan memulangkan 15,000 pelarian sebulan ke Syria telah ditolak oleh agensi Suruhanjaya Tinggi Pertubuhan Bangsa-Bangsa Bersatu (PBB) bagi Pelarian.

Perdana Menteri Sementara Lubnan, Najib Mikati baru-baru ini menghantar surat kepada Setiausaha Agung PBB, Antonio Guterres yang menggariskan kebimbangannya terhadap krisis pelarian. – Agensi


554 liter arak tanpa cukai dirampas

BANGI, 9 Zulkaedah 1443H, Khamis – Sebanyak 554 liter minuman keras tanpa cukai bernilai RM118,691 dirampas Pasukan Polis Marin (PPM) Wilayah Satu Pulau Pinang semalam.

Menerusi dua serbuan dalam Op Kontraban, dua suspek yang juga warga asing berusia 30 dan 40 tahun turut ditahan.

Komander PPM Wilayah Satu Pulau Pinang, Asisten Komisioner Shamsol Kassim berkata, serbuan itu dibuat di Taman Nagasari, Perai, kira-kira jam 11 pagi hasil maklumat awam.

“Tangkapan dan rampasan kemudiannya dibawa ke Ibu Pejabat Polis Daerah Seberang Perai Tengah untuk tindakan lanjut,” katanya.

Beliau berkata, kes disiasat di bawah Seksyen 135 Akta Kastam 1967 dan Akta Eksais 1976.

Shamsol juga meminta orang ramai menyalurkan semua maklumat kegiatan jenayah termasuk penyeludupan rokok, dadah, pendatang asing tanpa izin (PATI) dan sebagainya.

“Sebarang maklumat boleh disalurkan melalui talian di nombor 04-6558222,” katanya.


Boleh balik kampung sambut Aidiladha

KUALA LUMPUR, 6 Zulhijjah 1441H, Isnin – Orang ramai boleh pulang ke kampung masing-masing bagi menyambut Hari Raya Aidiladha susulan tiada sekatan perjalanan termasuk rentas negeri, kata Menteri Kanan (Kluster Keselamatan), Datuk Seri Ismail Sabri Yaakob.

Beliau, bagaimanapun mengingatkan orang ramai supaya sentiasa mematuhi prosedur operasi standard (SOP) yang ditetapkan bagi mengawal penularan COVID-19.

“Patuhi SOP walaupun kerajaan benar balik kampung, kita kena jaga kita. Kita kena pastikan diri kita terjaga dengan mematuhi setiap SOP dikeluarkan,” katanya pada sidang media Perintah Kawalan Pergerakan Pemulihan (PKPP) di bangunan Parlimen di sini hari ini.

Beliau berkata demikian ketika ditanya sama ada rentas negeri tidak akan dibenarkan susulan terdapat persediaan dilakukan oleh Polis Diraja Malaysia dan Angkatan Tentera Malaysia, yang mendirikan khemah di beberapa lebuh raya pada masa ini.

Umat Islam di Malaysia akan menyambut Hari Raya Aidiladha pada Jumaat ini.

Sementara itu, Ismail Sabri berkata kerajaan hari ini memutuskan untuk menyemak semula SOP Hari Raya Aidiladha dan Ibadah Korban setelah mengambil kira risiko penularan semula jangkitan COVID-19.

Katanya, bagi Ibadah Korban, kerajaan memutuskan untuk mengehadkan tidak lebih 10 ekor haiwan bagi masjid dan surau termasuk di lokasi  mengadakan ibadah korban yang dibenarkan oleh Pejabat Agama Daerah dan Pihak Berkuasa Tempatan (PBT).

Beliau berkata, had itu juga tertakluk kepada keluasan lokasi mengadakan ibadah korban.

“Bagaimanapun, kerajaan menggalakkan agar ibadah korban dilakukan di rumah penyembelihan di bawah Jabatan Perkhidmatan Veterinar dan rumah penyembelihan Ruminan Swasta yang dilesenkan.

“Jumlah kehadiran sewaktu ibadah korban mengikut 20 orang untuk setiap ekor haiwan dan jamuan makan di tapak korban adalah tidak dibenarkan kecuali makanan dibungkus,” katanya.

Mengulas lanjut, Ismail Sabri berkata, waktu ibadah korban di masjid dan surau hanya boleh diadakan selama empat hari termasuk hari pertama Hari Raya Aidiladha, selepas solat Sunat Aidiladha dan tiga hari Tasyrik (hari ke-11 (1 Ogos), 12 (2 Ogos) dan 13 (3 Ogos) bulan Zulhijjah mengikut kalendar Islam).

“Bagaimanapun, mengambil kira Hari Raya Aidiladha jatuh pada hari Jumaat, ibadah korban digalakkan untuk dilakukan pada hari kedua (Aidiladha) dan dua hari Tasyrik,” katanya.

Sementara itu, bagi jamuan di rumah pula, Ismail Sabri berkata ia tidak boleh melebihi 20 orang pada satu-satu masa.

Katanya, individu yang masih dalam proses kuarantin wajib di rumah dilarang untuk keluar dari rumah, pulang ke kampung atau menunaikan solat sunat Aidiladha, malah tidak boleh menerima tetamu.

“Jika individu yang memakai ‘wristband’ kuarantin melanggar peraturan yang ditetapkan, orang ramai diminta untuk melaporkan kepada PDRM,” katanya.

Menurutnya, semua SOP tersebut adalah untuk Wilayah Persekutuan dan boleh diguna pakai oleh Majlis Agama Negeri-Negeri sebagai rujukan.-  Bernama


Banjir: Peruntukan RM800,000 diperlukan untuk baik pulih 2 ban pecah

BAGAN SERAI, 12 Muharram 1442H, Sabtu – Peruntukan khas sebanyak RM800,000 diperlukan untuk membaik pulih dua ban Rancangan Tebatan Banjir Kerian di Sungai Sama Gagah yang pecah akibat dilanda banjir semalam.

Pengerusi Jawatankuasa Infrastruktur, Tenaga, Air dan Pengangkutan Awam Perak Datuk Zolkafly Harun berkata peruntukan tersebut bagi membolehkan Jabatan Pengairan dan Saliran menguatkan struktur ban sepanjang dua kilometer itu bagi menyekat pengaliran air.

Beliau berkata dua lokasi ban yang pecah sepanjang 30 dan 10 meter itu telah mengakibatkan banjir dan memberi kesan kepada kira-kira 400 infrastruktur termasuk rumah, sekolah dan ladang sawit penduduk yang dinaiki air.

“Sebagai langkah awal, pemasangan cerucuk bagi menyekat aliran air sedang dilaksanakan dan dijangka siap dalam tempoh dua hari. Tindakan segera ini bagi mengelakkan limpahan banjir berterusan,” katanya dalam sidang media selepas melawat lokasi ban pecah dan pusat penempatan sementara (PPS) di Sekolah Kebangsaan (SK) Alor Pongsu hari ini.

Kedua-dua ban pecah susulan hujan lebat selama dua hari di Larut dan menurut Zolkafly, ia merupakan insiden banjir besar kedua yang melanda kawasan itu selepas 2003.

Beliau juga berkata laluan di antara Alor Pongsu-Selama di Jalan FT 1471, Kampung Matang Tengah ditutup kepada lalu lintas selepas ditenggelami air sedalam 0.5 meter yang boleh membahayakan keselamatan orang ramai.

PLUS Malaysia Berhad, menerusi ciapan di akaun Twitter rasmi, turut memaklumkan Hentian Sebelah Alor Pongsu di kedua-dua arah masih ditutup kepada semua kenderaan susulan banjir di kawasan itu.

Ahli Parlimen Bagan Serai Datuk Dr Noor Azmi Ghazali pula berkata penduduk di Mukim Beriah yang terlibat dengan banjir dinasihat agar berpindah ke PPS berhampiran demi keselamatan mereka.

Beliau berkata penduduk juga tidak perlu takut dengan risiko penularan COVID-19 kerana mereka yang bergejala dan merupakan kontak rapat diasingkan di dalam bilik khas.

“Langkah itu dibuat kerana kita bimbang varian Delta merebak dengan cepat,” katanya dalam sidang media selepas melawat PPS di SK Alor Pongsu dan SK Changkat Lobak hari ini.

Bekas Timbalan Menteri Kesihatan itu berkata demikian mengulas kebimbangan penduduk terhadap jangkitan COVID-19 untuk berpindah ke PPS terbabit. – Bernama


Vaksin COVID-19 mungkin pertengahan 2021

GENEVA, 2 Zulhijjah 1441H, Khamis – Penyelidik berada pada perkembangan positif dalam membangunkan vaksin COVID-19 – dengan beberapa percubaan pada peringkat akhir – namun penggunaan pertama dijangka hanya menjadi kenyataan pada awal 2021, kata pakar Pertubuhan Kesihatan Sedunia (WHO).

Ketua Program Kecemasan WHO, Mike Ryan berkata, pihaknya sedang berusaha memastikan pengagihan vaksin yang adil, namun kunci utama sekarang ialah memastikan penularan virus dikawal, susulan peningkatan kes di seluruh dunia.

“Kita menghasilkan perkembangan positif,” katanya yang turut memaklumkan beberapa vaksin kini sudah memasuki percubaan fasa ketiga dan tidak menemui sebarang kegagalan setakat ini, baik dalam aspek keselamatan atau keupayaan mewujudkan tindak balas imun.

“Secara realistik, ia boleh diperoleh pada pertengahan pertama tahun depan,” kata Ryan di media sosial.

Beliau berkata, WHO sedang berusaha meluaskan akses terhadap vaksin dan membantu meningkatkan kapasiti pengeluaran.

“Dan kita harus berlaku adil dalam hal ini, kerana ini adalah kebaikan dunia.

“Vaksin untuk wabak ini bukan untuk golongan kaya, bukan untuk golongan miskin, ia untuk semua orang,” katanya.

Kerajaan Amerika Syarikat (AS) memperuntukkan AS$1.95 bilion (RM8.3 bilion) bagi membeli 100 juta dos vaksin COVID-19 yang dibangunkan Pfizer Inc dan syarikat bioteknologi Jerman, BioNTech jika ia terbukti berkesan serta selamat. – Agensi


Fitnah jual tanah: Pengerusi DAP WP mohon maaf pada Annuar Musa

BANGI, 21 Rabiulakhir 1442H, Isnin – Ahli Parlimen Cheras, Tan Kok Wai memohon maaf kepada Tan Sri Annuar Musa selepas mendakwa Menteri Wilayah Persekutuan itu menjual 42 plot tanah yang dimiliki oleh Dewan Bandaraya Kuala Lumpur (DBKL).

Menerusi kenyataan di Twitter, Annuar memberitahu, Kok Wai yang juga Pengerusi DAP Wilayah Persekutuan menemuinya di pejabatnya petang tadi.

“Saya menerima kunjungan mengejut Pengerusi Kebangsaan DAP, Yang Berhormat (YB) Tan Kok Wai (Ahli Parlimen Cheras) di pejabat saya.

“Beliau menyerahkan surat pengakuan memohon maaf dan menarik balik kenyataan fitnah terhadap saya pada 18 November lalu,” katanya.

Selain mengucapkan terima kasih, Annuar yang juga Setiausaha Agung Barisan Nasional itu memaklumkan akan merujuk perkara itu dengan peguamnya.

Terdahulu, Annuar menafikan pihaknya terbabit dalam penjualan tanah seperti didakwa Kok Wai dan dilaporkan sebuah portal berita.

Katanya, tuduhan itu bukan sahaja tidak berasas, malah telah menjatuhkan reputasi beliau serta DBKL.


Fahmi Reza bukan pereka grafik buku ‘Rebirth: Reformasi, Resistance and Hope in New Malaysia’

BANGI, 4 Muharram 1442H, Ahad – Pereka grafik, Fahmi Reza membantah dirujuk sebagai pereka grafik buku ‘Rebirth: Reformasi, Resistance and Hope in New Malaysia’.

Buku tersebut sebelum ini menjadi kontroversi akibat kulit bukunya yang dilihat seperti mempersenda Jata Negara.

Dalam tweetnya pada 3 Julai dengan menggunakan tweethandle @kuasasiswa, Fahmi Reza menegaskan “faktanya ialah aku bukan pereka grafik buku itu.”

Ismaweb.net sebelum ini melaporkan berita bertajuk “Pereka grafik hina Jata Negara cuba lepas diri, manipulasi cerita lama” pada 30 Jun lalu, dan secara khilaf merujuk Fahmi Reza sebagai pereka grafik buku tersebut ketika memetik kenyataan seorang pimpinan badan bukan kerajaaan (NGO).

Selaras dengan penafian Fahmi Reza itu, Ismaweb.net telah meminda laporan berita tersebut kurang 24 jam, selepas pertama kali diterbitkan, di mana Fahmi Reza tidak lagi dirujuk sebagai pereka grafik buku tersebut.

Media Isma Sdn Bhd kesal dan memohon maaf atas kekhilafan ini, dan untuk rekod, Ismaweb.net telah memadamkan terus berita tersebut.


Belanjawan 2021: Persatuan bekas polis hargai bantuan ‘one-off’ diperluas

Oleh Athirah Huda Zalhe

BANGI, 11 Rabiulakhir 1442H, Jumaat – Persatuan Bekas Polis Malaysia (PBPM) mengucapkan terima kasih kepada kerajaan terhadap penambahbaikan bantuan untuk pesara serta bekas polis dalam Belanjawan 2021, semalam.

Presidennya, Datuk Haji Hussin Awang Ngah berkata, penambahbaikan bantuan secara ‘one-off’ itu membuktikan keprihatinan kerajaan terhadap bekas anggota polis yang tidak bersara.

Beliau berkata, terdapat bekas anggota polis tidak bersara, di mana yang berkhidmat sebagai ‘Home Guard (HG)’ dan ‘Special Constable (SC)’ ketika era darurat dahulu.

“Disebabkan itu, saya membuat permohonan kepada YAB Perdana Menteri supaya bantuan secara ‘one-off’ diperluaskan kepada bekas polis yang tidak bersara ini.

“Ini kerana, kebanyakan mereka yang menerima Pingat Jasa Pahlawan Negara (PJPN) adalah berkhidmat sebagai HG dan SC, dan mereka ini tidak berpencen,” katanya kepada Ismaweb.net, hari ini.

Dalam penggulungan Rang Undang-Undang Perbekalan 2021 di Dewan Rakyat semalam, kerajaan bersetuju meluaskan kategori penerima pemberian ‘one-off’ yang sebelum ini diberikan kepada pesara polis yang menerima PJPN kepada pesara dan bekas polis.

Menteri Kewangan, Tengku Datuk Seri Zafrul Abdul Aziz berkata, inisiatif pemberian secara ‘one-off’ sebanyak RM500 itu akan memberi manfaat kepada 80,000 penerima membabitkan RM40 juta.

Menghargai pengumuman itu, Hussin turut mencadangkan kerajaan mempertimbang juga pemberian bantuan kepada penerima PJPN yang telah meninggal dunia.

“Kita harap kerajaan boleh beri juga bantuan one-off ini kepada semua penerima pingat yang layak, termasuk yang sudah meninggal dunia.

“Jika dia sudah meninggal dunia, bantuan itu bolehlah diberikan kepada warisnya,” katanya.


Tolak normalisasi dengan Israel!

BANGI, 9 Zulkaedah 1442H, Ahad – Seiring penolakan rakyat, kandungan manifesto Pilihan Raya Umum ke-15 (PRU15) bagi setiap parti politik perlu ada polisi menolak sebarang usaha normalisasi dengan negara pengganas Israel.

Ketua Penerangan BERJASA, Hazwan Mohamad menegaskan, menjadi kewajipan setiap rakyat menggesa semua parti politik menolak normalisasi dengan Israel.

“Saya menyeru semua parti politik untuk masukkan dalam manifesto PRU akan datang satu polisi menolak segala normalisasi hubungan dengan Israel!

“Rakyat wajib tuntut semua parti #TolakNormalisasi,” katanya menerusi hantaran di Twitter hari ini,

Tatkala ini, #TolakNormalisasi menjadi trending di Twitter selepas Duta Israel di Singapura menyatakan bahawa Israel bersedia menjalin hubungan baik dengan tiga negara Islam di Asia Tenggara.

Tiga negara dengan majoriti penduduk beragama Islam di Asia Tenggara iaitu Malaysia, Indonesia dan Brunei pernah mengecam serangan 11 hari Israel ke atas Semenanjung Gaza yang mengorbankan lebih 250 warga Palestin.

Malaysia, Indonesia dan Brunei menggesa Pertubuhan Bangsa-Bangsa Bersatu (PBB) supaya campur tangan untuk menghentikan ‘serangan tidak berperikemanusiaan ke atas penduduk Palestin’.

Tiga negara itu tidak mempunyai apa-apa pertalian rasmi dengan Israel dan berulang kali meminta pendudukan Israel ke atas wilayah Palestin ditamatkan.

Bagaimanapun, Duta Israel ke Singapura, Sagi Karni berkata, kritikan daripada pemimpin tiga negara itu adalah ‘tidak jujur’ dan ‘tidak berasaskan keadaan sebenar konflik’ yang disifatkan Karni sebagai konfrontasi antara Israel dengan Hamas dan bukannya Israel terhadap semua warga Palestin.

Beliau berkata, satu-satunya cara untuk mempunyai pengaruh besar ke atas apa yang berlaku di Asia Barat adalah dengan mewujudkan hubungan dengan Israel.

“Kami bersedia untuk berbincang dan bertemu. Saya tidak fikir pemimpin negara-negara itu sukar untuk menghubungi kami,” katanya.


Isu kartel masalah dalam PDRM, SPRM tidak masuk campur

KUALA LUMPUR, 12 Syaaban 1442H, Jumaat – Suruhanjaya Pencegahan Rasuah Malaysia (SPRM) tidak bercadang masuk campur dalam isu kartel dalam Polis Diraja Malaysia (PDRM) kerana ia masalah dalaman pasukan itu, kata Ketua Pesuruhjaya SPRM Datuk Seri Azam Baki.

Beliau berkata SPRM yakin dengan kemampuan dan kredibiliti PDRM untuk menangani isu kartel itu dan Ketua Polis Negara Tan Sri Abdul Hamid Bador juga telah membuat kenyataan bahawa isu berkenaan boleh diselesaikan PDRM sendiri.

“Pada saya ini masalah dalaman dalam pihak polis,” katanya kepada media selepas menyaksikan Majlis Melafaz dan Menandatangani Ikrar Bebas Rasuah oleh Malaysia Digital Economy Corporation (MDEC) di sini hari ini.

Media sebelum ini melaporkan Abdul Hamid mendedahkan wujud gerakan dalam kalangan pegawai muda PDRM yang bercita-cita menjatuhkannya serta mendakwa gerakan itu juga merupakan kumpulan sama yang mendalangi kartel dalam PDRM dengan hasrat mendominasi pasukan keselamatan negara demi kepentingan mereka.

Merujuk kepada majlis lafaz ikrar hari ini, Azam berkata MDEC telah menunjukkan kesungguhan dalam usaha membanteras rasuah dan memastikan integritinya terpelihara untuk membantu memajukan ekonomi negara ke arah pendigitalan.

Sementara itu, Ketua Pegawai Eksekutif MDEC Surina Shukri berkata 450 kakitangan agensi itu telah melafazkan ikrar bebas rasuah yang dibuat secara hibrid.

“MDEC memang memandang serius gejala rasuah dan ini menunjukkan komitmen kita untuk membasmi rasuah dan juga mewujudkan organisasi yang telus dan berintegrasi supaya kita boleh memacu ekonomi digital,” katanya.

Pengerusi MDEC Datuk Dr Rais Hussin pula berkata dengan menandatangani Ikrar Bebas Rasuah (IBR), ia memberi impak positif kepada seluruh warga kerja serta kepimpinan MDEC yang beriltizam menjadi sebuah organisasi bebas rasuah.

IBR merupakan janji yang dibuat secara sukarela atas kapasiti individu, organisasi dan kakitangan untuk memastikan lebih bertanggungjawab dalam menjalankan tugas dan menjauhkan diri daripada sebarang kegiatan rasuah semasa memegang jawatan. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Rakyat ambil pengajaran tipu daya kempen PH PRU14: BERJASA

BANGI, 13 Zulkaedah 1441H, Ahad – Kemenangan Barisan Nasional (BN) pada Pilihan Raya Kecil (PRK) Dewan Undangan Negeri (DUN) Chini, semalam sudah dapat dijangka ramai pihak.

BN berjaya mempertahankan kerusi DUN Chini dengan majoriti besar 12,650 undi.

Calonnya, Mohd Sharim Md Zain, meraih 13,872 undi, mengatasi dua calon Bebas iaitu Tengku Datuk Zainul Hisham Tengku Hussin dan Mohd Shukri Mohd Ramli, masing-masing memperoleh 1,222 dan 137 undi.

Mengulas situasi PRK kali ini, Setiausaha Agung Barisan Jemaah Islamiah Malaysia (BERJASA), Abdul Aziz Sardan berkata, kemenangan BN adalah bukti kesepaduan orang Melayu dan Islam semakin kuat selepas serik dengan pemerintahan Pakatan Harapan (PH).

“Rakyat mengambil pengajaran tipu daya kempen Pakatan Harapan dalam Pilihan Raya Umum ke-14 (PRU14).

“Selama 22 bulan PH memerintah dengan dikuasai parti tamak haloba DAP, sehingga membuat rakyat kecewa dan merana,” katanya ketika dihubungi Ismaweb.net hari ini.

Beliau tidak menolak kemungkinan atas sebab itu PH mengambil jalan selamat untuk tidak meletakkan calon di PRK Chini.

“Sekiranya PH bertanding sudah tentu akan kalah teruk dan semakin tercalar imej buruknya,” katanya.

Kerusi DUN Chini kosong susulan kematian penyandangnya, Datuk Seri Abu Bakar Harun, akibat serangan jantung pada 7 Mei lalu.


39 lokaliti di Sabah, Kelantan dan Pahang dikenakan PKPD mulai Jumaat ini

KUALA LUMPUR, 18 Zulhijjah 1442H, Rabu – Sebanyak 39 lokaliti di Sabah, Kelantan dan Pahang dikenakan Perintah Kawalan Pergerakan Diperketatkan (PKPD) bermula Jumaat ini hingga 12 Ogos.

Menteri Kanan Luar Negeri (Kluster Keselamatan), Datuk Seri Hishammuddin Tun Hussein berkata, daripada jumlah itu, terdapat 31 lokaliti di Sabah yang dikenakan PKPD.

Beliau berkata, ia membabitkan 11 di Tuaran iaitu Kampung Betutai, Kampung Bolong Baru, Kampung Bontoi, Kampung Kindu, Kampung Lapasan, Kampung Serusop, Kampung Sungai Damit, Kampung Timbok, Kampung Simpangan, Taman Sri Rugading dan Taman Telipok Ria.

“Selain itu, masing-masing empat lokaliti di Sandakan dan Penampang turut dikenakan PKPD.

“PKPD di Sandakan melibatkan Flat LPPB Sri Taman, Lorong 1-8 Taman Kenari, Taman Mawar dan Projek Perumahan Rakyat (PPR) Taman Murni manakala di Penampang membabitkan Pangsapuri Taman Suria, Kampung Mangkadatan Notoruss dan Taman Penampang Fasa 2 serta Country Heights Fasa 2 dan Fasa 3 (termasuk bangunan kedai).

“Hanya PKPD di Country Heights Fasa 2 dan Fasa 3 (termasuk bangunan kedai) dilaksanakan mulai 30 Julai hingga 11 Ogos ini,” menurutnya dalam kenyataan mengenai Pelan Pemulihan Negara (PPN) dan PKPD hari ini. – Bernama


Beri tekanan pada GLC jika mahu bahasa Melayu dimartabat

Oleh Athirah Huda Zalhe

BANGI, 1 Rabiulawal 1444H, Rabu – Pakar sejarah, Prof Datuk Dr Wan Hashim Wan Teh berpandangan bahawa integrasi kaum di Malaysia boleh dianggap berjaya terutama dalam kerjasama politik.

Beliau berkata, kerjasama yang terbentuk di dalam politik adalah unik berlaku antara kaum, meskipun banyak percaturan dan pergeseran, namun ia masih meletakkan Malaysia sebagai sebuah negara bangsa yang mantap.

Prof Wan Hashim membandingkan suasana hubungan antara kaum yang berlaku pada tahun 1969 dan ketika Pilihan Raya Umum Ke-14 (PRU14) sekitar empat tahun lalu.

“Saya teringat pada 1969 dibandingkan dengan 2018, 1969 BN atau Perikatan belum kalah lagi tetapi sudah berlaku rusuhan merata-rata.

“Tetapi pada 2018, kejatuhan kerajaan yang begitu lama memimpin (negara), tetapi tiada riot apa-apa pun.

“Kita dengar ada askar dan polis ke Putrajaya tapi tak ada apa pun,” katanya pada Kongres Antarabangsa Bahasa dan Tamadun Alam Melayu di Universiti Kebangsaan Malaysia (UKM) di sini, hari ini.

Beliau berkata, perbezaan dua tempoh itu menunjukkan rakyat di negara ini sudah sampai ke satu tahap kematangan yang jauh lebih baik berbanding tahun 1969.

“Jadi apa yang perlu diharungi pada masa akan datang ini, kita teruskanlah usaha-usaha kita memartabatkan bahasa.

“(Ini termasuk) bagaimana kita nak mewujudkan pendidikan satu aliran,” katanya.

Menurut Profesor Fakulti Pengajian dan Pengurusan Pertahanan, Universiti Pertahanan Nasional Malaysia (UPNM) itu, usaha memartabatkan bahasa Melayu perlu diberi tekanan kepada syarikat-syarikat berkaitan kerajaan (GLC).

“Kita perlu tekan mereka (GLC) supaya menggunakan bahasa Melayu dalam urusan seharian terutamanya dalam minit-minit mesyuarat.

“Saya rasa mereka masih gunakan bahasa Inggeris, ini suatu yang malang bagi kita,” katanya.


Malaysia rekod 58 lagi kes Omicron

BANGI, 1 Jamadilakhir 1443H, Selasa – Kementerian Kesihatan (KKM) hari ini mengesahkan 58 lagi kes positif COVID-19 varian Omicron direkodkan melalui jujukan genom penuh (WGS) yang dijalankan Institut Penyelidikan Perubatan (IMR).

Daripada 58 kes itu, sebanyak 54 kes jangkitan import dari luar negara manakala empat lagi penularan tempatan, kata Menteri Kesihatan, Khairy Jamaluddin.

Daripada jumlah kes import, sebanyak 39 kes adalah dari Arab Saudi, Emiriah Arab Bersatu (7), United Kingdom (4), Nigeria (2), Kazakhstan dan Perancis masing-masing satu kes.

“Manakala, empat kes penularan tempatan dipercayai mendapat jangkitan daripada seorang jemaah umrah yang positif COVID-19 varian Omicron.

“Ujian jujukan genom penuh ke atas sampel-sampel yang menunjukkan kemungkinan varian Omicron masih dijalankan dan KKM akan memberi perkembangan terkini dari semasa ke semasa,” katanya dalam kenyataan, hari ini.

Khairy berkata, empat kes penularan tempatan itu telah dilaporkan di negeri Kedah pada 4 Januari, di mana mereka adalah kontak rapat kepada kes positif COVID-19 varian Omicron yang balik mengerjakan umrah di Arab Saudi pada 12 Disember 2021 dan disahkan positif pada 24 Disember 2021.

“Pendedahan kepada kes ini berlaku pada 13 Disember 2021 dan kesemua mereka mula bergejala dengan kategori 2 pada 17 Disember 2021.

“Ujian RT-PCR COVID-19 yang dijalankan selanjutnya pada 19 Disember 2021 adalah positif CT Value di antara 20.80 hingga 21.49,” katanya.

Beliau berkata, kesemua mereka telah diberi rawatan selama 14 hari di Hospital Sultan Abdul Halim, Sungai Petani.

Dengan keputusan terbaharu itu, jumlah kumulatif kes positif COVID-19 yang dikesan varian Omicron di Malaysia adalah sebanyak 122 kes.

“KKM  mengingatkan individu yang diarahkan menjalani kuarantin wajib di tempat kediaman atau rumah untuk terus mematuhi arahan tersebut, kekal dalam bilik berasingan dan tidak bertemu dengan ahli rumah atau individu yang lain.

“Kegagalan mematuhi arahan ini akan menyebabkan penularan jangkitan COVID-19 termasuk varian Omicron kepada ahli keluarga dan dalam komuniti,” katanya.


Protes ditahan tanpa bicara, 13 tahanan Palestin masih mogok lapar

RAMALLAH, 30 Zulhijjah 1442H, Isnin – Seramai 13 tahanan Palestin di penjara negara haram Israel masih melancarkan mogok lapar sebagai protes terhadap penahanan pentadbiran yang dikenakan ke atas mereka.

Salah seorang daripada tahanan iaitu Salem Ziadat, 40, telah melalui mogok lapar selama 28 hari – antara tempoh terpanjang – ekoran menentang penahanan ke atasnya tanpa sebarang tuduhan atau perbicaraan.

Suruhanjaya Hal Ehwal Tahanan dan Bekas Tahanan berkata, setakat semalam, dua tahanan – Mohammad Khaled Abusil dan Ahmad Abdulrahman Abusil – telah mencapai persetujuan dengan Perkhidmatan Penjara Israel berhubung tempoh had penahanan pentadbiran mereka.

Dasar penahanan pentadbiran Israel membenarkan tahanan Palestin dipenjara tanpa tuduhan atau perbicaraan untuk jangka masa yang boleh diperbaharui, iaitu tiga hingga enam bulan berdasarkan bukti tidak didedahkan.

Sehingga kini, Israel menahan sekitar 540 orang Palestin dalam tahanan pentadbiran, yang dianggap tidak sah oleh undang-undang antarabangsa.

Selama bertahun-tahun, Israel memenjarakan ribuan rakyat Palestin dalam tahanan pentadbiran untuk jangka masa lama, tanpa menyatakan pertuduhan atau membenarkan peguam memeriksa bukti.

Atas sebab itu, tahanan Palestin berterusan menggunakan mogok lapar sebagai langkah protes kepada penahanan pentadbiran yang tidak adil dan menuntut dasar itu dihentikan.-  Agensi


Pemakaian pelitup muka dalam kapal terbang tidak lagi wajib

KUALA LUMPUR, 1 Rabiulawal 1444H, Rabu – Kementerian Kesihatan (KKM) mengumumkan bahawa pemakaian pelitup muka tidak lagi diwajibkan ketika menaiki kapal terbang, berkuat kuasa serta-merta pada hari ini.

Menteri Kesihatan, Khairy Jamaluddin berkata, keputusan itu dibuat dengan menggunakan pendekataan berasaskan risiko dan telah mengambil kira penambahbaikan dalam teknologi kapal terbang serta beban kes COVID-19 di Malaysia yang lebih terkawal ketika ini.

“(Hal ini termasuk) pengudaraan yang baik di dalam kabin; penggunaan penapis partikel udara yang mempunyai kecekapan tinggi (HEPA) untuk mengeluarkan bahan cemar bawaan udara; susunan tempat duduk ke hadapan dan kekerapan penjadualan disinfeksi kapal terbang,” katanya dalam kenyataan hari ini.

Bagaimanapun, Khairy berkata, KKM amat menggalakkan agar pemakaian pelitup muka terus diamalkan bagi kumpulan individu bergejala seperti demam, batuk dan selesema; individu berisiko tinggi seperti warga tua, orang dengan penyakit kronik, individu dengan imuniti rendah dan ibu mengandung.

Selain itu, individu yang mengembara bersama orang yang berisiko tinggi seperti warga emas dan kanak-kanak juga digalakkan untuk terus memakai pelitup muka di dalam kapal terbang, katanya.

Khairy memaklumkan kelonggaran pemakaian pelitup muka di kapal terbang itu selaras dengan syor kesihatan dari negara seperti Kesatuan Eropah, United Kingdom, Amerika Syarikat, Australia, New Zealand dan Singapura.

Menurutnya, keperluan pemakaian pelitup muka di dalam kapal terbang bagaimanapun masih tertakluk kepada syarat yang ditetapkan oleh negara yang dikunjungi.

Kerajaan mewajibkan pemakaian pelitup muka bermula 1 Ogos 2020, namun pada 7 September lepas, KKM telah mengumumkan pemakaian pelitup muka di dalam bangunan adalah atas pilihan. – Bernama


‘Mampus la’ kecam netizen Cina jemaah masjid positif COVID-19

BANGI, 22 Safar 1442H, Sabtu – Sikap rasis segelintir netizen Cina terhadap kaum lain di negara ini bagaikan tiada penghujungnya.

Terbaharu, mereka bukan sahaja mengecam orang Melayu, malah turut menghina agama rasmi negara ini iaitu Islam.

Ini selepas Facebook Berita Cina 8TV memuat naik hantaran yang memetik laporan Berita Harian menyatakan bahawa, Majlis Agama Islam Selangor (MAIS) mengarahkan Masjid Sultan Abdul Aziz Syah di Subang menghentikan semua aktiviti termasuk solat Jumaat dan solat lima waktu.

Arahan itu dikeluarkan sebaik sahaja seorang jemaah disahkan positif COVID-19 selepas menunaikan solat Jumaat di masjid itu pada 2 Oktober lalu.

Untuk rekod, terdapat 1,310 jemaah yang telah menunaikan solat Jumaat di masjid terbabit pada tarikh sama.

MAIS turut menggesa jemaah yang mempunyai simptom COVID-19 supaya segera mendapatkan pemeriksaan kesihatan atau menjalankan kuarantin di rumah.

Berang dengan perkara itu, pengguna Facebook dikenali sebagai GM Lim mengecam orang Melayu dengan berkata, bangsa berkenaan menyusahkan rakyat.

“Tokong Cina India tak boleh banyak orang pergi sembahyang tapi mereka boleh 1,310 ribu orang masuk.. mampus la,” katanya sambil menambah emoji marah.

Selain itu, pengguna Eric Kuay menyifatkan jemaah terbabit adalah sombong dan degil.

Bukan itu sahaja, Chong Teck Chiang berkata, pembabitan para jemaah beribadat di dalam masjid berkenaan adalah salah satu cara untuk meninggal dunia dengan lebih cepat.

“This is the way to let you see your God faster,” katanya sambil menambah emoji ketawa.

Sementara, Howard Fong memperlekeh tindakan para jemaah yang masih berkumpul, selain secara sinis berkata supaya mereka tidak perlu bekerja kerana menunaikan solat lima waktu.

“…tak lama lagi ziarah kuburlah,” katanya.

Lebih teruk, Lex Alex secara biadabnya memberi komen: “Sendiri mati sudahlah jangan libatkan orang lain mati bersama kamu mak kamu punya mati orang Melayu,”


Mekanisme ID khas beli minyak paket bersubsidi masih dalam kajian

BANGI, 17 Rabiulawal 1445H, Selasa – Pembelian minyak masak bersubsidi menggunakan mekanisme pengenalan diri (ID) khas bagi memastikan penjualan dilakukan kepada mereka yang layak dan bersasar masih dalam peringkat kajian.

Timbalan Menteri Perdagangan Dalam Negeri dan Kos Sara Hidup (KPDN), Fuziah Salleh berkata, sehingga kini libat urus tersebut masih berterusan berkaitan mekanisme pelaksanaan.

Bagaimanapun, pihaknya tidak menolak kemungkinan akan menggunakan kaedah pembelian melalui MyKad.

“Kita akan pastikan yang terbaik untuk rakyat. Kita akan gunakan mekanisme paling mudah untuk rakyat.

“Kaedah yang bakal digunakan pada tahun depan itu akan memastikan hanya mereka yang memenuhi kriteria akan menikmati minyak masak peket yang disubsidikan kerajaan,” katanya menerusi aplikasi Twitter, hari ini.

Mengulas lanjut, Fuziah berkata, sistem biometrik juga merupakan perkara yang sedang diterokai berikutan mekanisme tersebut lebih menjurus kepada kaedah digital berbanding mewujudkan kad fizikal.

Dalam pada itu, beliau turut menegaskan kaedah yang bakal digunakan pada tahun depan itu akan memastikan hanya mereka yang memenuhi kriteria dapat menikmati minyak masak peket yang disubsidikan kerajaan.

“Libat urus masih berterusan berkaitan mekanisme pelaksanaan. Sekarang ini kita sudah kenal pasti kategori penerima dan yang belum muktamad apakah mekanismenya,” katanya.

Semalam, KPDN memaklumkan kaedah pembelian minyak masak paket bersubsidi hanya akan dijual kepada pembeli tertentu sahaja menerusi mekanisme ID khas yang akan diperkenalkan dalam masa terdekat.

Katanya, langkah berkenaan bagi mengelakkan penjualan kepada yang tidak sepatutnya dan tidak layak.

Pautan berkaitan
https://ismaweb.net/2023/10/02/hanya-ada-id-khas-boleh-beli-minyak-masak-paket/


Polis rakam keterangan Tun M

KUALA LUMPUR, 13 Safar 1445H, Rabu – Bekas Perdana Menteri, Tun Dr Mahathir Mohamad hari ini telah dirakam keterangan bagi membantu siasatan berhubung kenyataan berunsur penghinaan terhadap institusi raja seperti yang disiarkan sebuah portal berita pada 6 Jun lepas.

Pengarah Jabatan Siasatan Jenayah Bukit Aman, Datuk Seri Mohd Shuhaily Mohd Zain berkata, turut diambil keterangan bagi membantu siasatan adalah bekas Pengerusi Pejuang Wilayah Persekutuan Datuk Seri Khairuddin Abu Hassan dan bekas Timbalan Presiden Pejuang, Datuk Marzuki Yahya.

Beliau berkata, kes masih di peringkat siasatan dan orang ramai dinasihatkan agar tidak membuat spekulasi atau berkongsi maklumat yang salah hingga mengganggu proses siasatan.

“Kes disiasat oleh Unit Siasatan Jenayah Terkelas (USJT), Bahagian D5, Jabatan Siasatan Jenayah Bukit Aman di bawah Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998,” katanya dalam kenyataan malam tadi.

Mohd Shuhaily dalam kenyataan berasingan juga mengesahkan telah menjalankan siasatan terhadap pemilik atau pengendali akaun Facebook Iman Mustaqim yang memuat naik hantaran berbaur penghinaan terhadap Sultan Selangor semalam.

Menurutnya, hantaran di Facebook tersebut berkecenderungan menghasut bagi mendatangkan penghinaan atau membangkitkan perasaan tidak setia terhadap Sultan Selangor, Sultan Sharafuddin Idris Shah.

Beliau berkata kes turut disiasat oleh unit yang sama di bawah Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998.

“Kes berkenaan juga masih di peringkat siasatan dan orang ramai dinasihatkan agar tidak membuat spekulasi atau berkongsi maklumat yang salah sehingga mengganggu proses siasatan,” katanya.- Bernama


Kampung Hilir, Sri Aman diisytihar kawasan baharu Rabies

KUCHING,  6 Rejab 1442H, Khamis – Jawatankuasa Pengurusan Bencana Negeri (JBPN) Sarawak hari ini mengisytiharkan kawasan Kampung Hilir, Sri Aman sebagai kawasan terbaharu wabak anjing gila atau Rabies.

Timbalan Ketua Menteri yang juga Pengerusi JPBN Datuk Amar Douglas Uggah Embas berkata, memandangkan kawasan itu berada di luar 10 kilometer kawasan radius yang diisytiharkan wabak Rabies sebelum ini, maka ia menjadi kawasan wabak ke-67.

“Setakat ini, kawasan yang telah disytiharkan sebagai kawasan wabak rabies adalah Kuching (tujuh), Sibu (dua), Miri (enam), Sarikei (lima), Kapit (satu), Bintulu (empat), Samarahan (empat), Betong (tiga), Serian (22), Mukah (enam), Limbang (satu) dan Sri Aman (6),” katanya dalam kenyataan di sini, hari ini.

Uggah berkata, susulan itu pemilik anjing perlu memastikan haiwan peliharaan mereka itu disuntik dengan vaksin anti rabies, setiap tahun.

Kegagalan berbuat demikian boleh menyebabkan mereka disabitkan kesalahan di bawah Seksyen 40, Ordinan Kesihatan Awam Veterinar 1999. -Bernama


4 lagi negara dijangka normalisasi hubungan Israel

NEW YORK, 3 Syaaban 1442H, Rabu – Arab Saudi, Qatar, Oman dan Mauritania selangkah untuk menormalisasikan hubungan dengan negara haram Israel.

Menulis artikel di Wall Street Journal menantu bekas Presiden Amerika Syarikat (AS), Donald Trump iaitu Jared Kushner menjangkakan, perkara itu menerusi konflik Arab-Israel.

Pada masa sama, beliau menyifatkan bahawa, penjanjian normalisasi negara Arab dengan Israel yang dikenali sebagai Perjanjian Abraham tidak lebih daripada perselisihan tanah di antara Israel dan Palestin.

“Ada juga beberapa negara di ambang gabungan dengan Perjanjian Abraham termasuk Oman, Qatar dan Mauritania.

“Hubungan ini harus dijalani secara agresif – di mana setiap kesepakatan adalah tamparan bagi mereka yang lebih suka kekacauan.

“Rakyat Saudi mulai melihat bahawa Israel bukan musuh mereka. Hubungan dengan Israel adalah demi kepentingan nasional Saudi dan dapat dicapai jika pemerintahan Biden (Joe Biden) memimpin.” katanya.

Pada masa sama, Kushner meminta Presiden AS, Joe Biden untuk tidak mensia-siakan usaha dilakukan oleh Trump bagi mencapai Perjanjian Abraham.

“Dunia Arab tidak lagi memboikot negara Yahudi, tetapi bertaruh bahawa ia akan berkembang maju,” katanya.

Pada 13 Ogos lalu, Trump mengumumkan perjanjian damai antara Emiriah Arab Bersatu (UAE) dan Israel yang dikuasai oleh Washington.

Langkah sama turut dilakukan oleh Mesir, Jordan dan Bahrain. – Agensi


Isu JKMPay jadi tumpuan Dewan Rakyat hari ini

KUALA LUMPUR, 29 Rejab 1443H, Khamis – Isu program JKMPay dan projek kerajaan yang terbengkalai serta projek gajah putih, dijangka menjadi antara tumpuan persidangan Dewan Rakyat hari ini.

Menurut Aturan Urusan Mesyuarat dalam laman sesawang Parlimen, pertanyaan mengenai isu berkenaan akan dibangkitkan semasa Waktu Pertanyaan-Pertanyaan Menteri.

Persoalan mengenai faktor penangguhan program JKMPay dan sama ada wujud konsultasi dengan golongan Orang Kurang Upaya (OKU) berhubung program itu dikemukakan P Kasthuriraani (PH-Batu Kawan) kepada Menteri Pembangunan Wanita, Keluarga dan Masyarakat.

Datuk Syed Abu Hussin Hafiz Syed Abdul Fasal (Bersatu-Bukit Gantang) pula dijangka bertanyakan Perdana Menteri berkenaan jumlah projek kerajaan yang terbengkalai dan projek gajah putih yang terbiar setakat tahun ini.

Pada sesi sama, Syed Abu Hussin akan bertanyakan mengenai langkah proaktif kerajaan melibatkan kerjasama pintar bersama pihak swasta agar duit pembayar cukai tidak terus dibazirkan seterusnya membawa pulangan ekonomi serta peningkatan Keluaran Dalam Negara Kasar (KDNK) bagi tahun ini.

Pada sesi Pertanyaan Bagi Jawab Lisan, Sabri Azit (PAS-Jerai) meminta Menteri Tenaga dan Sumber Asli menyatakan statistik kes tunggakan pembahagian pusaka mengikut negeri dan langkah kementerian menyelesaikan masalah berkenaan.

Datuk Ahmad Nazlan Idris (BN-Jerantut) pula meminta Menteri Pelancongan, Seni dan Budaya menyatakan bentuk kerugian yang ditanggung oleh agensi pelancongan umrah setelah perjalanan umrah ditangguhkan sementara akibat penularan COVID-19 varian Omicron.

Selesai sesi tersebut, persidangan Dewan Rakyat akan bersambung semula dengan sesi perbahasan Usul Menjunjung Kasih Titah Diraja.

Sidang Dewan Rakyat hari ini juga akan menyaksikan bacaan kali pertama Rang Undang-undang Perhutanan Negara (Pindaan) 2022.

Turut dijangka menjadi tumpuan adalah sesi bacaan kali kedua Rang Undang-Undang (RUU) Pencegahan dan Pengawalan Penyakit Berjangkit (Pindaan) 2021 selepas dibentang bagi bacaan kali pertama di Dewan Rakyat pada Disember tahun lepas. – Bernama


Kebarangkalian kes menurun jika kurang aktiviti kontak fizikal

KUALA LUMPUR, 29 Jamadilawal 1442H, Rabu – Pelaksanaan semula Perintah Kawalan Pergerakan (PKP) serta pengisytiharan proklamasi darurat diharapkan dapat mengurangkan kes jangkitan COVID-19 di negara ini.

Keberangkalian kes menurun jika risiko pendedahan melalui aktiviti kontak fizikal dikurangkan, kata Pakar Epidemiologi dan Ketua Jabatan Kesihatan Masyarakat, Fakulti Perubatan Universiti Kebangsaan Malaysia (UKM), Prof Madya Dr Mohd Rohaizat Hassan.

Katanya, antara aktiviti yang dihadkan itu termasuk perhimpunan ramai serta merentas negeri.

“Namun, kesannya memerlukan sedikit masa memandangkan tempoh inkubasi virus adalah sekitar lima hingga 14 hari.

“Ini bermaksud, mereka yang sudah terdedah sekitar dua minggu lalu masih berpotensi positif dalam tempoh PKP ini.

“Kesan daripada PKP ini akan dapat dilihat pada tempoh di hujung PKP ini dan tempoh seterusnya,” katanya seperti dilapor Harian Metro.

Justeru, katanya, semua pihak perlu mematuhi arahan kerajaan sepanjang tempoh dua minggu PKP dilaksanakan.

“Menerusinya, ia dapat menilai sejauh mana keberkesanan tindakan drastik ini diambil bagi menurunkan bilangan dan kadar jangkitan COVID-19,” katanya.

Semalam, Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah mengisytiharkan Proklamasi Darurat selepas mengambil kira rundingan baginda dengan Raja-Raja Melayu.

Ia antaranya mengambil kira keselamatan rakyat serta kepentingan negara dan berdasarkan statistik semasa Covid-19 yang dipersembahkan Perdana Menteri Tan Sri Muhyiddin Yassin kelmarin.

Ia dilaksanakan sehingga 1 Ogos ini atau sehingga suatu tarikh yang lebih awal jika angka positif Covid-19 harian terkawal.

Terdahulu, kelmarin, Muhyiddin mengumumkan PKP untuk tempoh 14 hari bermula hari ini hingga 26 Januari.


COVID-19: 1 kematian setiap 7 minit di Iran

TEHRAN, 14 Zulhijjah 1441H, Selasa – Satu kematian direkodkan setiap tujuh minit di Iran, akibat jangkitan wabak COVID-19, lapor stesyen televisyen negara itu.

Jurucakap Kementerian Kesihatan Iran, Sima Sadat Lari berkata, 215 kematian dalam tempoh 24 jam terakhir, menjadikan jumlah keseluruhan kepada 17,405.

Jumlah kes juga meningkat 2,598 menjadikan 312,035 kes – peningkatan dikatakan berpunca daripada kegagalan mengamalkan penjarakan fizikal.

Media negara itu melaporkan, kebanyakan rakyat di Iran berada di tempat awam yang sesak tanpa memakai topeng muka dan menjaga penjarakan fizikal.

Beberapa pakar meragui jumlah tepat kes COVID-19 di Iran. Laporan pusat penyelidikan mendakwa, jumlah kematian mungkin hampir dua kali ganda daripada angka yang diumumkan Kementerian Kesihatan Iran.

Laporan itu berkata, angka kes COVID-19 rasmi di Iran hanya berdasarkan jumlah kematian di hospital dan mereka yang sudah terbukti positif jangkitan.

BBC yang memetik data dari sumber tanpa nama mendakwa, jumlah kematian di Iran mungkin tiga kali lebih tinggi daripada yang dilaporkan secara rasmi.

Pihak berkuasa kesihatan Iran bagaimanapun menolak laporan itu dan menegaskan tiada penyembunyian jumlah sebenar dibuat. –  Agensi


Kemampuan Malaysia urus sumber nasional dibincang dalam ICRIS 2021

BANGI, 5 Muharram 1443H, Sabtu – Interdisciplinary Research and International Strategy (IRIS) Institute buat julung kali menganjurkan Persidangan Antarabangsa dalam Kajian Rentas Disiplin dan Strategik (ICRIS 2021)

Persidangan yang berlangsung pada 12 Ogos lalu itu menjadikan ‘Kemandirian dan Kemampanan Sumber Nasional’ sebagai temanya.

Penasihat persidangan, Prof Madya Kapten (B) Dr Azmil Hashim berkata, usaha membincangkan kemampuan Malaysia dalam mengurus serta membangunkan sumber nasional perlu diutamakan bagi menghadapi ancaman global seperti pandemik COVID-19.

“Malaysia berpotensi untuk menjadi negara yang mandiri dan mampan dari sudut sumber nasionalnya serta mampu menghasilkan pelan pengurusan sumber yang mampu menandingi negara-negara maju lain.

“Ini adalah kerana, Malaysia memiliki sumber mineral yang sangat bernilai yang dapat digunakan untuk pembangunan industri di negara ini.

“Malah, Malaysia juga memegang pasaran global untuk pusat data dan berpotensi untuk menjadi hab data serantau,” katanya dalam kenyataan media, hari ini.

Bagaimanapun, Prof Azmil menambah, pandemik COVID-19 menyebabkan pertumbuhan ekonomi Malaysia menyusut dan kadar pengangguran meningkat dengan mendadak.

“Justeru, selaras dengan fungsi IRIS Institute, berperanan sebagai pusat penyebaran keintelektualan merentas disiplin, maka penganjuran persidangan antarabangsa ini akan menjadi salah satu perkembangan interdisplinari diskusi ilmu di antara ilmuwan, ahli akademik, mahasiswa, mahasiswi dan masyarakat umum mengenai kemandirian dan kemampanan sumber nasional,” katanya lagi.


2 pemimpin UMNO salahkan Zahid jika rakyat marah pada parti

BANGI, 14 Syawal 1442H, Rabu – Presiden UMNO, Datuk Seri Dr Ahmad Zahid Hamidi adalah individu yang perlu dipersalahkan atas kemarahan rakyat terhadap ahli parti itu yang menganggotai jemaah menteri kerajaan Perikatan Nasional (PN).

Memetik laporan Free Malaysia Today (FMT), perkara itu dinyatakan Ahli Parlimen Padang Rengas, Datuk Seri Mohamed Nazri Aziz dan seorang lagi pemimpin UMNO yang tidak didedahkan namanya.

Kedua-dua pemimpin terbabit mendakwa, Ahmad Zahid perlu bertanggungjawab terhadap kemarahan rakyat ke atas parti itu ketika ini, kerana tidak mengarahkan ahli parti dalam jemaah menteri untuk meninggalkan kerajaan – yang berdepan kritikan dalam mengendalikan krisis COVID-19 dan ekonomi.

Mohamed Nazri berkata, beliau tidak setuju menteri dari UMNO tidak patut dipersalahkan atas kegagalan kerajan kerana keputusan jemaah menteri dibuat secara kolektif.

“Jika ada sesiapa yang boleh dipersalahkan, orangnya adalah Zahid. Beliau tidak boleh salahkan rakyat marah dengan menteri UMNO kerana beliau sendiri tidak mengarahkan menteri berkenaan keluar daripada jemaah menteri.

“Kegagalan beliau berbuat demikian menunjukkan kepimpinannya yang lemah dan pengecut,” katanya.

Sebelum ini, Ahmad Zahid cuba mempertahankan UMNO dengan mendakwa parti itu tidak sepatutnya dipersalahkan atau dikaitkan dengan kegagalan kerajaan, kerana ia tidak terbabit dalam keputusan mana-mana dasar negara.

Ini kerana, ada pihak yang mempertikaikan UMNO sepatutnya dipersalahkan dalam situasi pandemik semakin buruk, program vaksinasi yang perlahan selain sekatan yang tidak dirancang dengan sempurna.

Sementara itu, seorang lagi pemimpin tertinggi UMNO mendakwa, beliau risau kemarahan rakyat terhadap kerajaan akan memberi kesan kepada parti.

“Zahid mesti berani dan arahkan mereka berhenti (daripada kerajaan). Mungkin beliau takut menteri-menteri UMNO tidak akan dengar cakapnya, dan ini akan lebih menunjukkan kelemahan beliau.

“Namun, UMNO yang akan menanggung akibat kelemahan kepimpinannya. Jika rakyat marah dengan kerajaan, kita akan turut terkait,” katanya.


Buka sekolah: Ibu bapa jangan runsing, utamakan pembelajaran bersemuka

Oleh Athirah Huda Zalhe

BANGI, 13 Rejab 1442H, Khamis – Ibu bapa tidak perlu runsing dan bimbang terhadap pengumuman Kementerian Pendidikan (KPM) berhubung pembukaan semula sesi persekolahan secara bersemuka bermula 1 Mac ini.

Sebaiknya, fokus perlu diberikan terlebih dahulu terhadap kepentingan keperluan pembelajaran secara bersemuka yang lebih berkesan, khususnya dalam memastikan tiada keciciran berlaku bagi murid prasekolah dan tahap satu.

Meskipun begitu, Ikatan Guru-Guru Muslim Malaysia (iGuru) mengambil maklumkan keluhan sebahagian ibu bapa yang terkesan dengan pembukaan semula sekolah, terutama bagi keluarga berpendapatan B40.

Sebelum ini, rata-rata ibu bapa merungut dan keliru dengan kenyataan Menteri Pendidikan, tatkala KPM menekankan pengajaran dan pembelajaran di rumah (PdPR) dan pelancaran DidikTV, yang kemudian secara mengejut mengumumkan pembukaan sekolah.

Kegusaran itu diluahkan mereka selepas mendakwa sudah berhabis duit memenuhi keperluan PdPR dan terpaksa membuat pula persiapan bagi memulakan sesi persekolahan.

Memahami kesukaran itu, Presiden iGuru, Ustaz Mohd Azizee Hasan berkata, ibu bapa tidak perlu runsing kerana keputusan KPM membuka kembali sesi persekolahan mengambil kira situasi semasa COVID-19.

“Pembelian gajet tidaklah dikira membazir kerana ia adalah alat sokongan yang boleh digunakan untuk sesi pembelajaran online, kelas tambahan dan mengakses maklumat pembelajaran jika pelajar tidak hadir ke sekolah atau ketinggalan pelajaran.

“Gajet atau alat peranti boleh dioptimumkan penggunaannya untuk tujuan kelas tambahan dan waktu pelajar berada di rumah dan boleh dijalankan pada malam hari atau hari cuti,” katanya kepada Ismaweb.net, hari ini.

Pada masa sama, beliau menyarankan, ibu bapa atau murid yang menghadapi masalah terutama kekangan kewangan, supaya berbincang dengan pihak sekolah, Persatuan Ibu Bapa dan Guru (PIBG), alumni mahupun pertubuhan bukan kerajaan (NGO).

“Keutamaan sekarang ialah memastikan murid-murid kekal bermotivasi dan bersemangat untuk belajar serta menangani keciciran pendidikan.

“Semua pihak perlu saling membantu dan bekerjasama menyelamatkan murid daripada kehilangan pendidikan,” katanya.

Semalam, KPM membenarkan murid yang belum mempunyai pakaian seragam sekolah memakai pakaian sesuai, kemas serta sopan untuk hadir ke sekolah.

Dalam satu kenyataan, KPM memaklumkan kebenaran itu diberi mulai 1 Mac sehingga 26 Mac – iaitu sehingga cuti pertengahan penggal persekolahan 2021.


Perketatkan sistem, jangan sampai sijil vaksin palsu terus berleluasa

Oleh Ainul Illia Meor Suzurudin

BANGI, 8 Jamadilakhir 1443H, Selasa – Perbuatan individu tidak bertanggungjawab menjual atau menggunakan sijil vaksinasi palsu ketika negara masih berdepan pandemik COVID-19 hanya mencetuskan isu ‘ketidakpercayaan’ terhadap kesahihan sijil vaksinasi Malaysia.

Menyifatkan tindakan itu sebagai keji dan menjijikkan, Pakar Kesihatan Awam dan juga Pengerusi Volunteers for Community Engagement and Empowerment for COVID-19 (VCEE19), Datuk Dr Zainal Ariffin Omar yakin perbuatan sedemikian menambah kesan buruk kepada ramai pihak.

“Very despicable. Sangat menjijikkan, baik daripada pihak pemberi mahupun penerima sebab ia boleh membahayakan diri sendiri dan turut membahayakan kesihatan dan nyawa orang lain.

“Mahal pula, sepatutnya percuma tetapi sangup bayar mahal untuk dapat benda palsu

“Apa sebabnya? Adakah sebab antivaksin? Sebab kalau tak ambil vaksin, tak boleh pergi ke mana-mana, ke pasar raya, pusat beli-belah.

“Jadi mereka pilih yang palsu. Pentingkan diri sendiri. Menipu diri sendiri,” katanya ketika dihubungi Ismaweb.net, hari ini.

Bukan itu sahaja, Dr Zainal Ariffin berkata, perbuatan itu juga akan mengundang masalah kepercayaan kepada sistem dan kesahihan vaksinasi di negara ini.

“Kesan dia sangat besar. Orang luar negara pun boleh jadi tidak percaya pada sijil vaksinasi kita lagi jika keadaan ini berleluasa.

“Jadi kena tengok balik sistem. Perketat dan perkukuh sistem supaya tidak senang-senang orang boleh dapatkan sijil vaksinasi palsu,” katanya.

Pada masa sama, beliau turut memberi peringatan kepada orang ramai untuk terus mengamalkan prosedur operasi standard (SOP) kerana varian baharu akan terus muncul.

“Amalkan SOP, jangan leka. Jangan ingat semua orang dah vaksin. Sekarang kita jadi ragu-ragu orang sebelah kita vaksin ke tidak.

“Jadi teruskan pakai pelitup muka, ambillah vaksin,” katanya.

Terdahulu, seorang doktor klinik swasta yang disyaki menjalankan kegiatan menjual sijil vaksinasi palsu telah direman.

Media melaporkan, penjualan sijil vaksin palsu itu dipromosikan dan dijalankan secara dalam talian kepada golongan antivaksin selain mengupah beberapa ejen dengan bayaran RM50 bagi setiap pelanggan.

Ketua Polis Terengganu, Datuk Rohaimi Md Isa berkata, klinik swasta yang mengendalikan suntikan vaksinasi secara berbayar sejak September lalu menawarkan bayaran antara RM400 hingga RM600 kepada pelanggan.

Sepanjang tempoh itu, lebih 1,900 sijil vaksinasi COVID-19 dikeluarkan kepada pelanggan termasuk dari Kuala Lumpur, Pahang, Kedah dan Johor.


Penjawat awam wajib pakai batik setiap Khamis

PUTRAJAYA, 5 Safar 1445H, Selasa – Semua pegawai perkhidmatan awam diwajibkan memakai pakaian batik Malaysia pada setiap hari Khamis manakala pemakaian batik pada hari bekerja lain digalakkan.

Peraturan itu yang berkuat kuasa 21 Ogos 2023 dinyatakan dalam surat edaran ‘Pemakaian Pakaian Batik Malaysia Semasa Waktu Bekerja Bagi Pegawai Perkhidmatan Awam Persekutuan’ bertarikh 21 Ogos 2023 yang ditandatangani Ketua Pengarah Perkhidmatan Awam (KPPA), Datuk Dr Zulkapli Mohamed.

Menurut surat edaran itu, ketetapan pemakaian batik itu dikecualikan bagi pegawai yang dibekalkan pakaian seragam atau menghadiri majlis rasmi dengan ketetapan kod pakaian tertentu.

“Pemakaian batik Malaysia oleh pegawai perkhidmatan awam sudah dilaksanakan sejak 1985.

“Bagi meneruskan sokongan kepada industri batik Malaysia dan memastikan ia kekal sebagai warisan dan lambang identiti rakyat Malaysia, kerajaan bersetuju semua pegawai awam diwajibkan memakai pakaian batik Malaysia pada setiap hari Khamis dan digalakkan pemakaiannya pada hari bekerja lain,” demikian menurut surat edaran itu.

Surat itu yang dimuat naik menerusi laman Facebook rasmi Jabatan Perkhidmatan Awam (JPA) hari ini, turut diedarkan kepada semua perkhidmatan awam negeri, pihak berkuasa berkanun dan pihak berkuasa tempatan.

Surat edaran itu turut menyatakan melalui ketetapan baharu itu, Surat Pekeliling Perkhidmatan Bilangan 1 Tahun 2021 mengenai Pemakaian Pakaian Batik Malaysia bagi Pegawai Perkhidmatan Awam Persekutuan, dibatalkan.

Semakan terhadap Surat Pekeliling Perkhidmatan Bilangan 1 Tahun 2021 menyatakan pemakaian batik Malaysia pada setiap Khamis, digalakkan. – Bernama


Politik Melayu lemah punca parti kaum lain besar kepala

Oleh Ainul Illia Meor Suzurudin

BANGI, 10 Zulkaedah 1441H, Khamis – Walaupun parti-parti politik Melayu dan Bumiputera di negara ini mempunyai perbezaan pendapat serta prinsip, namun harus dipastikan bahawa matlamat asas perjuangan terutama dari segi agama, pendidikan dan ekonomi adalah sama.

Penganalisis politik, Prof Dr Ahmad Atory Hussain berkata, ia amat penting demi memastikan kesepakatan dan perpaduan orang Melayu Islam serta Bumiputera menjadi lebih kukuh sekali gus disegani parti-parti lain.

Jika tidak dilaksanakan sedemikian, katanya, parti kaum lain akan menganggap orang Melayu sebagai kaum yang tidak kuat dan mudah dibolosi.

“Patutnya walaupun ada perbezaan pendapat, prinsip tapi matlamat mesti sama. Seperti mana kita tengok orang Cina, DAP dan MCA misalnya. Matlamat penting sebagai kaum Cina mereka adalah sama, maka dengan itu, jawatan dalam kerajaan, politik pemerintahan, mereka tak bertelagah.

“Lihat sahaja MCA cadangkan Lim Kit Siang sebagai Timbalan Perdana Menteri. Walhal bukannya sama parti mereka, tak sepatutnya berlaku begitu, tapi mereka boleh. Dalam kalangan orang Melayu tiada pun begitu,” katanya ketika dihubungi Ismaweb.net, hari ini.

Beliau berkata, perkara malang ini terjadi kerana parti-parti Melayu tiada matlamat yang sama.

“Perjuangan mereka lain-lain. Kalau ada satu parti yang perjuangkan Islam, parti lain mengejek-ngejek. Nak bawa rang undang-undang tegakkan syariat Islam pun diperlekeh. Walhal sepatutnya sokonglah.

“Sebab itulah MCA besar kepala, apa sebab Cina kurang ajar? Sebab Melayu sendiri tak kuat, itu yang dia berani cakap macam macam,” katanya.

Dalam pada itu, Ahmad Atory menegaskan, jika ada kesepaduan dalam kalangan orang Melayu Islam atau Bumiputera bukan Islam, maka politik negara akan lebih stabil bahkan negara akan maju di masa hadapan.

“Dengan kerajaan baharu kita berharap, bersama-sama memperjuangkan matlamat orang Melayu Islam, Bumiputera. Diharapkan juga Tan Sri Muhyiddin dapat melembutkan hati para pemimpin politik untuk bersatu.

“Sudah sampai masanya parti-parti Melayu dan Bumiputera ini mengenepikan ego dan juga kepentingan peribadi yang sempit demi bangsa dan negara.

“Tumpukan agenda besar. Kalau kita dah berjaya nanti, orang kaum-kaum lain juga akan terima manfaatnya,” katanya.


COVID-19 tak akan jadi krisis terakhir

GENEVA, 12 Jamadilawal 1442H, Ahad – Ketua Pengarah Pertubuhan Kesihatan Sedunia (WHO), Tedros Adhanom Ghebreyesus mengingatkan pandemik COVID-19 yang menjejaskan dunia tidak akan menjadi krisis terakhir yang melanda.

Sempena 27 Disember yang diisytiharkan sebagai Hari Kesiapsiagaan Wabak Antarabangsa, beliau juga menekankan mengenai pentingnya mengambil iktibar daripada pandemik yang sedang melanda.

Bahkan, Tedros mengecam apa yang disifatkannya sebagai lingkaran berbahaya disebabkan tindakan gagal berfikir panjang.

Kecaman itu merujuk kepada perbuatan seperti sekadar membelanjakan wang apabila berlakunya sesuatu pandemik tanpa membuat persiapan mencukupi bagi cabaran lain yang menanti.

Pada masa sama, beliau menggesa supaya pendekatan menyeluruh diambil dan bukan hanya bergantung kepada sektor penjagaan kesihatan demi persediaan utuh dalam menghadapi sebarang pandemik. – Agensi


Gempa bumi berskala 6.1 gegar Maluku, Indonesia

JAKARTA, 5 Zulkaedah 1442H, Rabu – Gempa berkekuatan 6.1 pada skala Richter melanda Maluku, Indonesia pada Rabu, lapor Badan Meteorologi, Klimatologi dan Geofizik (BMKG).

Gegaran berlaku pada 11.43 pagi waktu Jakarta dengan pusat gempa terletak 67 kilometer (km) tenggara Maluku Tengah, pada kedalaman 10 km.

Menurut BMKG, tiada ancaman tsunami dikeluarkan. Setakat ini, tiada laporan kerosakan atau kehilangan nyawa. – Bernama


Jordan mula mengundi hari ini

AMMAN, 24 Rabiulawal 1442H, Selasa – Rakyat Jordan mula mengundi pada Selasa, menyaksikan seramai 1,693 calon bertanding pada pilihan raya yang berlangsung dengan langkah-langkah kesihatan ketat, ekoran penularan wabak COVID-19, lapor agensi berita Jordan.

Sebanyak 130 kerusi di Dewan Rakyat dipertandingkan merangkumi 15 kerusi untuk kuota wakil rakyat wanita.

Suruhanjaya Pilihan Raya dalam satu kenyataan berkata, jumlah pengundi  berdaftar seramai 4,647,835, termasuk 577,000 mengundi untuk pertama kali.

Pusat pengundian dan penjumlahan undi dikendalikan 52,000 petugas, termasuk 18,000 sukarelawan. Kira-kira 53,000 pegawai polis ditugaskan di 1,824 pusat pengundian di 23 bahagian di seluruh negara.

Menurut suruhanjaya itu, proses pengundian dipantau 9,667 pemerhati tempatan dan 108 pemerhati asing.-  Bernama


Cuba sogok polis RM200 untuk dapat permit rentas negeri

KUANTAN, 24 Jamadilakhir 1442H, Sabtu – Seorang buruh binaan warga asing ditahan selepas didakwa cuba memberi rasuah RM200 kepada anggota polis bagi mendapatkan permit merentas negeri di Balai Polis Bukit Tinggi, Bentong kira-kira 207 kilometer dari sini.

Ketua Polis Daerah Bentong Supt Zaiham Mohd Kahar berkata suspek lelaki berumur 28 tahun itu didakwa datang ke balai tersebut sekitar 9.40 pagi bagi memohon permit perjalanan dari Bentong ke Kuala Lumpur.

“Bagaimanapun permohonan itu ditolak difahamkan kerana alasan ingin bertemu rakan yang diberikan suspek bukanlah satu urusan penting untuk membolehkan dia diberikan kelulusan.

“Suspek dikatakan telah mengeluarkan dua keping wang tunai RM100 untuk diberikan kepada ketua balai dan tiga anggota yang bertugas selepas dimaklumkan permohonan itu ditolak,” katanya menerusi kenyataan di sini.

Zaiham berkata suspek ditahan dan diserahkan kepada Suruhanjaya Pencegahan Rasuah Malaysia (SPRM) cawangan Raub bagi tindakan selanjutnya.


15,294 Kes Sulh selesai secara damai

PUTRAJAYA, 12 Muharram 1444H, Rabu – Kira-kira 72 peratus atau 15,294 kes daripada 35,957 kes sulh yang didaftarkan di mahkamah syariah seluruh negara sejak 2019 hingga Jun 2022, berjaya merekodkan penyelesaian persetujuan secara baik selepas melalui prosiding sulh.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata, antara kes yang menjalani posiding sulh ialah nafkah isteri, nafkah anak, idah, mut’ah, harta sepencarian, hadhanah, ganti rugi pertunangan, ganti rugi perkahwinan dan tuntutan kembali taat.

“Penyelesaian kes-kes di peringkat majlis sulh telah dapat mengurangkan lambakan kes-kes untuk dibicarakan dan dapat mengurangkan kes-kes tertunggak di mahkamah-mahkamah syariah.

“Kesan langsung daripada penyelesaian kes-kes melalui kaedah sulh ini adalah mahkamah syariah dapat memberikan keadilan segera kepada pihak-pihak yang bertikai dengan memendekkan masa penyelesaian sesuatu kes,” katanya semasa berucap di Program Out Reach Sulh, hari ini.

Idris berkata baki 28 peratus daripada jumlah kes sulh yang didaftarkan dalam tempoh itu perlu dibawa untuk perbicaraan di hadapan hakim.

Beliau berkata, perbicaraan di mahkamah syariah sewajarnya perlu dijadikan cara terakhir bagi menyelesaikan segala pertelingkahan kekeluargaan, manakala platform sulh, runding cara, mediasi atau sesi kaunseling perkahwinan haruslah diberi perhatian dan keutamaan.

Katanya, kejayaan sesuatu kes sulh amat berkait rapat dengan kemahiran dan kompetensi pegawai-pegawai sulh.

“Saya difahamkan kebanyakan pegawai sulh di mahkamah-mahkamah syariah mempunyai sijil akreditasi kemahiran mediasi sepertimana yang dikeluarkan Accord Group Australia, sijil asas mediasi oleh Pusat Mediasi Malaysia, kemahiran asas psikologi, kaunseling dan lain-lain,” katanya.

Idris berkata, Jabatan Kehakiman Syariah Malaysia (JKSM) telah diarahkan untuk meneruskan usaha mempertingkatkan kemahiran pegawai sulh dari semasa ke semasa.

“Saya percaya ilmu berkaitan mediasi dan sulh juga akan sentiasa berkembang sesuai dengan peredaran masa dan sudah tentu teknik-teknik penyelesaian pertikaian terkini perlu diteroka untuk dipraktis,” katanya.

Sementara itu, Ketua Pengarah merangkap Ketua Hakim Syarie JKSM Datuk Dr Mohd Nai’m Mokhtar berkata, di mahkamah syariah, pihak yang memfailkan tuntutan selepas perceraian dikehendaki untuk menjalani proses sulh bagi menyelesaikan pertikaian secara baik seperti mana yang termaktub menurut Seksyen 99, Akta Tatacara Mal Mahkamah Syariah (Wilayah-wilayah Persekutuan 1998 [Akta 585].

Beliau berkata, masih terdapat segelintir masyarakat yang enggan menghadiri prosiding tersebut atas faktor keegoan dan kejahilan. – Bernama


Israel agresif perluas penempatan haram di Tebing Barat

RAMALLAH, 25 Zulhijjah 1444H, Jumaat – Kerajaan haram Israel yang dipimpin Perdana Menteri, Benjamin Netanyahu telah mempromosikan sejumlah unit perumahan di penempatan haram di Tebing Barat yang diduduki dalam tempoh enam bulan pertama pentadbirannya, menurut pemerhati anti-pendudukan Israel, Peace Now.

Kebanyakan negara menganggap penempatan Yahudi yang dibina di tanah diduduki Israel dalam perang Timur Tengah 1967 sebagai menyalahi undang-undang, dan perluasannya selama beberapa dekad menjadi antara isu yang paling dipertikaikan antara Israel, Palestin serta masyarakat antarabangsa.

Menurut Peace Now, sejak Januari Israel telah memperluaskan 12,855 unit perumahan peneroka haram di seluruh Tebing Barat – jumlah tertinggi yang dicatat kumpulan itu sejak ia mula menjejak aktiviti sedemikian pada 2012.

“Dalam tempoh enam bulan lalu, satu-satunya sektor yang giat dipromosikan oleh Israel ialah perusahaan penempatan,” katanya dalam satu kenyataan.

Pemimpin Palestin telah berusaha untuk menubuhkan sebuah negara merdeka di Tebing Barat dan Gaza, dengan Baitulmaqdis Timur sebagai ibu negaranya.

Amerika Syarikat (AS), sekutu utama Israel dan broker rundingan kenegaraan yang terhenti sejak 2014, telah berulang kali menyatakan bantahannya terhadap perluasan penempatan Israel yang berterusan.

Menurut Pertubuhan Bangsa-Bangsa Bersatu (PBB), kira-kira 700,000 peneroka tinggal di 279 penempatan di seluruh Tebing Barat dan Baitulmaqdis Timur, meningkat daripada 520,000 pada 2012.

Lebih daripada tiga juta penduduk Palestin yang tinggal kawasan di sama tertakluk kepada pemerintahan tentera Israel yang didakwa beberapa kumpulan hak asasi manusia sebagai apartheid.-  Agensi


Agong boleh kekalkan kerajaan PN jika Muhyiddin hilang sokongan

BANGI, 26 Jamadilawal 1442H, Ahad – Negara masih mempunyai pilihan lain selain Perdana Menteri meletakkan jawatan atau membubarkan Parlimen sekiranya Tan Sri Muhyiddin Yassin sudah hilang sokongan majoriti.

Felo Penyelidik (Undang-Undang dan Perlembagaan), Universiti Teknologi Malaysia (UTM), Dr Muhammad Fathi Yusof berkata, pilihan lain itu adalah mengikut budi bicara Yang di-Pertuan Agong untuk mengekalkan kerajaan sedia ada sebagai ‘kerajaan sementara’.

Ini memandangkan, tiada tokoh lain yang jelas boleh menggantikan Perdana Menteri, dan ketidaksesuaian mengadakan Pilihan Raya Umum Ke-15 (PRU15) sekiranya pilihan membubarkan Parlimen dibuat ketika negara berdepan COVID-19.

“Pilihan lain adalah di bawah budi bicara Yang di-Pertuan Agong. Antaranya ialah mengekalkan kerajaan sedia ada sebagai sebuah kerajaan sementara.

“Sementara di sini bermaksud, kerajaan yang dibenarkan terus bertahan sementara menunggu waktu sesuai diadakan pilihan raya umum,” katanya dalam kenyataan, hari ini.

Dr Muhammad Fathi berkata, kerajaan sementara boleh berfungsi selama mana belum ada calon lain yang mempunyai sokongan majoriti untuk dilantik sebagai Perdana Menteri.

Bagaimanapun, kerajaan sementara boleh ‘tumbang’ jika berlaku undi tidak percaya di Parlimen, katanya.

“Ringkasnya, dengan kehilangan sokongan majoriti ini Perdana Menteri, Tan Sri Muhyiddin Yassin perlu segera mengadap Yang di-Pertuan Agong untuk menentukan kedudukannya.

“Berdasarkan realiti wabak COVID-19 dan ketiadaan tokoh lain yang mendapat sokongan majoriti, maka kerajaan Perikatan Nasional wajar terus bertahan sebagai sebuah kerajaan sementara.

“Memandangkan halanggan utama kepada PRU ialah wabak COVID-19 adalah wajar satu badan bebas yang berkepakaran diwujudkan untuk memberikan syor kepada Yang di-Pertuan Agong berkaitan kewajaran mengadakan pilihan raya umum. Cara ini dapat memastikan agar kepentingan rakyat diutamakan mengatasi kepentingan politik,” katanya.